text:
Pelɓondire mbaɗii ñalnde altine 22/04/2013 hakkunde dokkeer en (roondotooɓe) e sanndarmori, ɗo Poor Nuwaasoot ɗoo. Heewɓe e roondotooɓe ɓee ngaañiima heen. Heen woɗɓe kadi nanngaama. Caggal ɗuum ko roondotooɓe wonɓe e jehreeji Nuwaasoot …Hol ko addi bone ? Addi bone, ko ɓe diinnunooɓe ngam ɗaɓɓude ittugol Muhammed wul Seeknaa e gardagol Biro ƴettoowo roondotooɓe oo, biyeteeɗo BEMOP, e jeytoregol maɓɓe heen, kam e ɓeydugol njoɓdi jebbitgol.
Ɓe njoɓetenoo ko mbuuɗu wonande kala kiloo tellinaaɗo, jooni, ɓe naamndii ko famɗi fof, ko buuɗi tati wonande kala kiloo jebbitaaɗo. Aɓe ɗaɓɓunoo kadi udditgol safrirde e Poor wonndude e ammbulaas.
Keeweendi roondotooɓe ɓee ko hedde ujunnaaje jeeɗiɗi neɗɗo, tee, ɓuri muusde heen fof, ko doole maɓɓe ɓooyii siiɓeede, sibu, ooɗoo biro BEMOP (Nuwaasoot e Nuwaadibu), alaa ko woni golle mum, so wonaa ɓilaade hakkunde gollotooɓe e jom golle en, e ñaamde doole gollotooɓe. Tee, senndikaaji ɓooyii ɗaɓɓude pusgol makko, sibu makko laataade kootu nguurngu e ƴiiƴam gollotooɓe, ɓurii jooni duuɓi noogaas. So njiyaagu ina woodi e leydi hee potngu haɓeede tigi-rigi, ko nguuɗoo njiyaagu e ñaamgollaagu.


c: text/html

text:
Ina hawraa wonde ƴellitaare karallagal kesal kumpital ina jeyaa e geɗe ɓurɗe tammbaade ɓamtaare winndere ndee e ɗii duuɓi 30 cakkitiiɗi. Ina jeyaa mbiy-ɗen, sibu fannuuji goɗɗi ganndal kadi ƴellitiima no feewi. Kaawis nana ɗoo noon, sibu ɓurɓe maantinde e ndeen ƴellitaare karallaagal kesal, yoga e mum en ngalaa hay morso seedantaagal toowngal (ko wiyetee dipoloom toowɗo koo).
Ina hawraa wonde ƴellitaare karallagal kesal kumpital ina jeyaa e geɗe ɓurɗe tammbaade ɓamtaare winndere ndee e ɗii duuɓi 30 cakkitiiɗi. Ina jeyaa mbiy-ɗen, sibu fannuuji goɗɗi ganndal kadi ƴellitiima no feewi. Kaawis nana ɗoo noon, sibu ɓurɓe maantinde e ndeen ƴellitaare karallaagal kesal, yoga e mum en ngalaa hay morso seedantaagal toowngal (ko wiyetee dipoloom toowɗo koo).
So karallaagal kesal haalaama, internet e kaɓirɗe jahdooje e mum (ordinateeruuji e telefoŋaaji …) ina njeyaa e fannuuji hakkilaaji ngidotoo miijaade. To oon fannu noon, inɗe 4 haa 5 ɓuri lollude heen : Bill Gates (Microsoft), Steves Jobs (Apple), Mark Zuckerberg (facebook) … Ndaa, ɓeeɗoo fof ngalaa hay dipoloom toowɗo gooto, kamɓe fof e wonde annduɓe… tee alɗuɓe no feewi. Ko ɓe yimɓe fellitɓe, muñɓe, nehiiɓe, kono kadi ko ɓe welde tiiɗe… Limten heen :
Bill Gates naatii e informatik gila 1963, tawi ina yahra e duuɓi 13 ; sibu ko ndeen o fuɗɗii winndude dognirgal (porogaraam) makko gadanal, kanko e sehil makko biyeteeɗo Paul Allen. O naati duɗal jaaɓi haaɗtirde Harvard ko e hitaande 1973 omo yahra e duuɓi 18. E hitaande 1978 ɓe cosdi sosiyatee biyeteeɗo Microsoft oo. Ko ndeen o woppi jaŋde ngam hiilnaade topagol dognirɗe… Ko toon o anndondiri e biyeteeɗo e Steve Ballmer jogorɗo haflinoyeede ngardiigu sosiyatee oo. Duuɓi 30 caggal ɗuum, Microsoft ko ɓujiri to bannge informatik. Bill Gates kadi woni ɓurɗo alɗude e winndere ndee, sibu ngalu makko ina millee e 77 miliyaar dolaar (23 272 480 000 000 MRO : 23 ujunere e teemedde jeeɗiɗi e ɗiɗi miliyaar ugiyya).
Mark Zuckerberg : kanko oo sosi laylaytol ɓurngol lollude e winndere ndee hannde biyeteengol facebook (faysebuuk). Hanko ne o naatiino duɗal jaaɓi haaɗtirde Harvard, kono o fuɗɗorii ɗoon ko topaade dognirgal ngam waawde jokkondirde e sanɗaaji ɗi o janngidtunoo toon. Ko e hitaande 2004 wonnoo. Nde o teskii daraja majjum, o woppi jaŋde, o sosi sosiyetee makko keeriiɗo. Ko ngaal dognirgal woni facebook mo miliyaar neɗɗo huutortoo hannde oo. Ɗum noon Mark Elliot Zuckerberg alaa hay seedantaagal gootal. Ngalu makko ina millee e 30 miliyaar dolaar (9 067 200 000 000 MRO : ujunaaje jeenay e capanɗe jeegom e jeeɗiɗi ujunere miliyaar ugiyya).
Michael Dell : Kanko ooɗoo, kanko ardii sosiyatee lolluɗo biyeteeɗo DELL, peewnoowo ordinateeruuji. Jaŋde makko nawiino mo haa duɗal jaaɓi haaɗtirde Texas. Ko ɗoon o sosi sosiyatee makko, omo yahra e duuɓi 19 fat (1984). O woppi jaŋde. O alaa ɗum noon hay morso seedantaagal. Ngalu makko ina millee e 15,9 miliyaar dolaar.
Steve Jobs : lebbi jeegom o janngi e duɗal jaaɓi haaɗtirde Reed College. Duuɓi 4 caggal ɗuum, e hitaande 1976, tawi omo yahra e duuɓi 21, kanko e biyeteeɗo Steve Wozniak (duuɓi 26) ɓe cosi sosiyatee biyeteeɗo Apple Computer ; ko ñalnde 1 abriil 1976 wonnoo. Ko kamɓe miijii, ngollii yoga e geɗe maantinɗe e ganndal informatik e pentugol kaɓirɗe : iMac, iTunes, iPod, iPad, iPhone ekn… Ina gasa, so wonaano peelelaagal makko, tawa ordinateeruuji gooɗɗi hannde ɗii ngoodataano, sibu heewɓe ina mbiya hay Microsoft ko e masiŋaaji Apple tiimtii… Kanko ne hay dipoloom gooto o jogaaki. Kanko oo Steve Jobs, ko o neɗɗo kadi pamɗuɗo haaju e jawdi aduna. Seede mum, ko dolaar gooto sosiyatee makko keewɗo jawdi oo yoɓatnoo mo hitaande kala ; ngalu makko ummortonoo mo ko e ngañaari juuɗe ɗe o jogii e kaalisaaji joɗɗinaaɗi e bankeeji. Kanko wiyatnoo “mi yiɗaa wonde ɓurɗo alɗude nder cehe… Ko ɓur-mi yiɗde, ɓuri himmande mi, ko kala nde pay-mi e leloyaade, tawa miɗo waawi wiyde : “hannde, en gollii ko faayodini’’ ». Steve Jobs sankii ko e hitaande 2011.
Lawrence Joseph Ellison : Oo ne, ko golloowo. Kam janngini hoore mum. Kanko ardii sosiyetee peewnoowo dognirɗe paabi keɓe (bases de données) biyeteeɗo Oracle (Oraakle) nde o sosi e hitaande 1977. O alaa morso dipoloom. Ngalu makko ina millee e 43 miliyaar dolaar.
Paul Gardner Allen : oo ne waɗi ko duuɗi ɗiɗi fat to duɗal jaaɓi haaɗtirde Washington State University ngam toppitaade topagol dognirɗe ordinateeruuji. Kanko e Bill Gates cosdi Microsoft e hitaande 1975. O alaa hay dipoloom gooto.
Ɓeeɗoo ɓe limtu-ɗen ɗoo ɓee fof, ko Ameriknaaɓe. Woɗɓe ina ngoodi to leyɗe goɗɗe, e nder fannuuji gannde goɗɗi. Yiɗde wiyde tan, so neɗɗo ina njogii heblo lesleso moƴƴo (ko wayi no Bakkaa), ina jogii pellital e muñal e peelelaagal (ɗee geɗe fof noon mbeeɓaani heɓdude), wondude e welde tiinde, ina gasa tawa ina waawi waɗde ko maantini. Kono kadi ina moƴƴi ɓeyden heen yankinaare e himme, e famɗikinaade e geɗe aduna. Ɓeeɗoo ɓe limtu-ɗen fof ko yimɓe ɓe ngalaa cambal-cambal, ɓe ngalaa “njiyee kam’’, tee ina hasii kadi ko yimɓe jurumdeerɓe…
Bookara Aamadu Bah
Ƴoogirde

robotstxt: allowed

filter: keep


text:
Nelaaɗo Muhammadu
Nelaaɗo maa Nulaaɗo Muhammadu ko annabaajo cakkito on e giiɗo juulɓe. Ko kaŋko Alla nuli fii feññingol diina lislaamu.
Jibineede Nelaaɗo sallal-laahu alayhi wasallam (s.a.w)
Nelaaɗo Alla Muhammadu (s.a.w) ko Makka jibinaa, e dewo (tenen) ñannde 12 paran, e Hitaande Mawba, ɗum hawri ñannde 20 lewru seeɗto (jibriilu) hitaande 571 J.A.I.
Baabaʼen makko ko Abdullaahi mo Abdul Muɗɗalibi, haashimiyaŋkeejo, qurayshiyaŋkeejo, o feƴƴini wano lebbi ɗiɗi ko adtii nelaaɗo jibineede. On tuma maama makko, Abdul Muttalibi, koohoojo qurayshiyankooɓe ɓen dannkii mo, fawtii mo. Ko kanko femmbi nelaaɗo Muhammadu.
Nelaaɗo Alla ( s.a.w) ko e mo iwdi ɓeynguure teddunde ko kanko woni : Muhammadu mo Abdullaahi mo Abdul Muttalibi mo Haashim mo Abdu Manaaf mo Qusay.. Ɓee maamiraaɓe ɗoo fow ko jaambaareeɓe, ko koohooɓe tedduɓe ɓe laatinoo.
Neene makko : ko Neene Aaminata mo Wahab mo Abdu Manaaf mo Juhrata, ndee ɓeynguure ɗoo kadi hino jeyanoo e ɓuruɓe teddude e qurayshiyankooɓe ɓen.
Hino e aadaaji aarabeeɓe ɓen naɓugol boobooɓe maɓɓe ɓen ka fulawaaji, rewɓe ɓen ton muynina ɓe.
Maama nelaaɗo jonni mo debbo wi’eteeɗo Haliimatu Sa’adiyah, ɓe yahdi ka marga makko (baadiyatu banii sa’ad) o muynini nelaaɗo ton.
Nelaaɗo mawni ka jeereende, ley weeyo laaɓungo, hakkunde yimɓe fulawaa laaɓuɓe ɗemɗe. O woni ton duuɓi nayi.
O arti Makka ɓaawo nde o heɓnoo duuɓi nayi, o wontidi e yumma maako duuɓi ɗiɗi ɓaawo ɗum; yumma makko faatii.
On tuma maama makko dankii mo, o moƴƴii e makko fota, kono kanko kadi o feƴƴini ɓaawo ɗum duuɓi ɗiɗi.
Bappa makko Abuu Taalibi (baaba mum Saydinaa Alii) toppitii mo, dankii mo haa o woni gorko timmuɗo.
Nelaaɗo (s.a.w) toppitii njeeygu wano denndanngal sukaaɓe qurayshiyankooɓe ɓen fewndo on tuma. O anndiraa hakkunde wimɓe ɓen fow yaajugol hakkil e nunɗal e hoolaare, ɓe jammi mo Holniiɗo (Al amiin).
On tuma tawi hino e nder Makka sonnaajo galo wi’eteeɗo Kadiijata o nani fii hoolaare Nelaaɗo, o ɗaɓɓiri Nelaaɗo yo geynginano mo jawdi makko ndin.
Sonnaajo on heɓi jawdi mawndi sabu hoolaare Nelaaɗo nden.
Ɓaawo o tinii ɗum o ɗaɓɓiri nelaaɗo yo resu mo.
O jibinani nelaaɗo denndaagal ɓiɓɓe makko ɓen si wonaa Ibahiima.
Nelaaɗo hino marnoo duuɓi 25 nyannde ɓe resi neene Kadiijata, kanko le himo mari duuɓi 40.
Hiɓe yiɗindirnoo fota, ɓe wuuridi ko ɓuri duuɓi 25 e dewgal barkinaangal, malaangal.
Neene Kadiijata faatii ko e hitaande tataɓere ado fergu nelaaɗo. Yo Alla yurme ɓe fow.


text:
Koraay (corail e Farayse) ko kullel, no kulle guurɗe ɗee fof nii, no ullundu nii, no wujo nii… kono ngel jogii ko mbaadi ko puɗol. Koraay fof, ɗo woni ɗoo, wonata ko e ɓulde wutte kalkeer kuurotooɗo e ɓalndu mum, ñiɓa ɗum e nokku, kono so a yiyii cikkataa ko puɗol woni ɗoon. So ɗe keewii wonta no annama baaɗe (waande) « puɗi kalkeer » walla mbiyen « kaaƴe kalkeer ». Kulle goɗɗe keewɗe ngara ina mooloo heen, ina nguura heen (yeru e ɓoccooɗe koraay), ko wayi no liɗɗi, e guje, e barooɗe maayo goɗɗe. Ngam feewnude wutte kalkeer oo, koraay ina huutoroo CO2 (no puɗi nii), ɗum noon ina heewi e men nafoore. Ko jiidaa e ɗuum, ko ɗum kaawis mo heewɓe ngarata yeeɓde.
Uddoode Mawnde koraay jeyaa ko e geɗe ɗe Unesco hiisii e ngaluuji winndereeji gila 1981. Njaajeendi mayre ko hedde 345 000 km takko Ostarali, kayre woni dental koraay ɓurngal mawnude e winndere ndee. Ɓeydagol nguleeki weeyo, e golle mbaylaandi e ndema e kullel maayo (piyoori maayo mawndi) puɗɗiima bonnude nde.


text:
Golle rewɓe e dongre Afiriki
Saakitaama ñannde : Hesɗintinaama ñannde :
Ñalawma hande o min jewtata ko yowiti e golle e gollorɗe ɗewɓe e nder Afiriki.
Jewtidiiɗo men e Ko mbiiɗon wiyete ko Fatumata Joop gooto e ardiiɓe kawtal pelle golle rewɓe ɗoo e leydi Senegaal. O ari e yewtere nde ngam haalande hettiiɓe ko mbiiɗon darnde teeŋtunde nde rewɓe ɓen ndarii ngam ɓamtaare faggudi. holi fannuuji ɗi rewɓe ɓen ndillata ? E Holi taaɓe fodde waɗeede. Mussiɗɗo men Abdulaay Dikko kadi namdiima Fatumata koyta gollanoowo horemun to bannge kosam yiyande mum ko feewti e golle rewɓe.
joofniren et tottude kongol naalanke biyeteeɗo Sali Jaw mawɗo fedde Ngatamaare.


text:
Hannde, ko ngal naamnal naamni-ɗen. Walla so en laɓɓitinii ngal mbiyen « mbele en ngadoraaki ɗo potno ɗen sakkitoraade »? Sikke alaa, goytaali ɗii keewii, caɓɓitaali ɗii kaalaaka. Eɗen mbayi tan no muccuɓe jaɓɓe, tuftorii follere, pawi heen ɓohe.
En ngoyii haa gite ɓuutii. En ndukii haa kunuɗe mbaɗii cooɓe, kono fof alaa ko nafi. Hannde ko « woy-saa-yoo en ngalaa liggeyaaji », janngo ko « holi sabaabu sukaaɓe men njanngintaake ». So nii nattaani, ene waawi tawa janngo ko « holi ko haɗi en wonde Seneraaluuji, walla ardiiɓe jaagorɗe, ekn…».
Ɗee naamne fof e heewde, won ngal araani. Tee ko cikku-ɗen, wonaa sikkude ne ko yenaneede, so ngaal naamnal dañanaaka jaabawol haa tabitinaa, daande am ko dow, ko e caɓɓitaali ngonaten, gila dawaa dawi haa nde hirndaa hirndi.
Eɗen mbaawi wiyde nii, wonaa naamnal gootal, soko naamne keewɗe, ceŋondirɗe, jogiiɗe faandaare wootere, ɗe jaabawol mumen toɓɓi toɓɓere wootere. Ko ɗeen naamne ngoni :
• « Holi ko haɗi en nanondirde?
• holi ko haɗi en hoolondirde?
•Holi ko haɗi ene jogaade gardiiɗo ?
•holi ko waɗi kala e men ƴeestiiɗo, koyɗe mum peree yana njomu ngu ummittaako ? »
Eɗen mbaawi rokkude heen yeruuji keewɗi, kono ma a taw en njubbat tan. Sabu so en njaajniima, ene waawi wooda uube jontiraaɗe, wooda fawɓe heen goɗɗum haa likñitoo kisa. Tee en ngalanaa ɗuum safaara.
En kumpaaka ko sari pelle men. En majjaani ko haɗi lanndaaji men dawrugol wonde gootum e haɓɓondirde haa keɓa sagooji mumen.
Waɗde so tawii en ngumkinaaki, en paaɗkinaaki, en muumɗikinaaki, en majjikinaaki, en mbemjikinaaki, wonaa kumpa men, wonde ko enen tekki ndoondii caɗeele men.
So en ngartii e naamnal men gonngal dow ngal « Holi kaɓdiiɗo men » woodata tan ko muddiɗikiniiɗo mo yiɗaa faamde, ɗaankiniiɗo mo yiɗaa finde, kono en kumpaaka, wonaa leñol goɗngol, wonaa renndo woɗngo, wonaa hay neɗɗo goɗɗo yawii en, ko enen njawii koye men.
Mo yiɗaa faamde oo noon faamataa. Kono en kumpaaka, foti ɓurde wonde gollal men, e hare men, ko daraade haa ndenten, kawren, ndañen gardiiɗo mo kooli-ɗen, koolodi-ɗen, kawren e konngol, ngitten ŋuttu-ŋuttuuji, ngitten mi « yiɗaa tinaa mi yiɗaa pinaa ». Toɓɓere woɗnde tampinnde en, ko gooto fof yiɗde wiyeede ko « ngenndiyanke », ruttoo kadi waasa faamondirde e nanndo mum. Jogoo yiɗɓe, ɓe kersataa, tewotaako te ɗeŋƴotaako e ñiŋde kala mo wonaa mo goongɗini golle mum oo.
So tawii weli jinngande ko duudotooɗo, mbiyen weli haalande kadi ko paamoowo mo wonaa paamkintooɗo jooni, so joñiima tan yedda, seyfita. Ene gasa tawa ndee winndannde daɗataa e ɗuum. Sabu waasataa luulndiiɗo ko haalaa ɗoo koo. Ene wona, ene moƴƴi, koko ɓamtata, sinno ene yeewtidee, sabu ko e pelɓondiral miijooji, mijo moƴƴo dañetee. Kono so yahdaani e daliilu deeƴoowo e hakkille, woɗɗondirtaa e wiyde ene werloo naange ɓooɗe.
Tawde puɗɗori-ɗen ko naamnal, njoofniren duwaawu. Yoo Alla rokku en hawrude, faamondirde, nanondirde, waawde fewjidde, pellital jogaade tabitinididde, e ngartam golle men nafondirde, njogo-ɗen ardiiɓe hoolaaɓe, Alla itta e ɓerɗe men kusummeeji teppuɗi en ɗii.
Malal Sammba GISE


text:
hol feere jette ten haa njelaari iwa e gure men ؟
Saakitaama ñannde : Hesɗintinaama ñannde :
yewtere nde addi hande ko njelaari. ɗum ene yaaji hande e gure men doo e Afrik؛ kala to njaaɗa maa taw yelotooɓe. Holko addi ɗum ? Holno siforii ? Hol safaaro muuɗum ? Holko laamu foti wadde mbela e ɗum iwa e gure men ? Oumar Ba mawɗo fedde darnaade al yatiim en, woni jaadiiɗo men e yewtere nde. O addi yiyande mako e namde ɗe. Hono Amadu Baro, gorko janginoowo gur’an e duɗal biyeteedo Al hikma. Men kedo kadi e yewtere nde Fatumata Sih. Oo mo gandal mum fayi e sifaa rendo.


text:
Ndulumaaji Demɓe wuro Delliyaa, toongo Faatimata Hawwaa Jeŋ, jatti Demdemɓe yuɓɓinii ñalɗi kaalteteeɗi tuggude e ñalnde 26 haa ñalnde 28 lewru bowte(décembre) hitaande 2013. Njuɓɓini ñalɗi ɗii ko Dental Ndulumaaji Demɓe, jibinannde wuro ngoo, wonɓe ɗoon haa e yaltuɓe ngo maa mbiyen ɗanniyankooɓe wuro ngoo.
Golle puɗɗii ko ñalnde 26 bowte hitaande 2013. Tuggude e 9w30h subaka haa 13w30h caggal midi, darnde ko wootere, dadungal ko gootal, waaƴo ko wooto. Alaa puurɗo, alaa purguɗo, alaa kadi puujiiɗo saka yantinee e bolol. Huunde heen fof ena jogii ardinaaɓe ɗum e sahaa mum nde foti yuɓɓineede. Adii tawo ko jaɓɓaade hoɗɓe e joɗɗinde ɗumen. Aranɓe laamu nguu ena njogii heedtinaaɓe e mumen, rewɓe e worɓe sormitiiɓe tawa kala jiyɗo ɓe ena heptina ko jaɓɓotooɓe jagge laamu ngoni ɗoo. Gure nootitiiɗe ɗee, mbaɗanaa ko caaleeje beertaaɗe haa njooɗi e dookooɓe softuɓe. Nde hoɗɓe ɓee njooɗodii haa gasi, joom-wuro wuro ngoo waɗi konngol bismaango timmungol. Nde o rowi, jonaaɗo Dental Ndulumaaji ƴefti konngol, siftini golle gollanooɓe e sahaaji jawtuɗi, no ñalɗi ɗiiɗoo kebliraa gila e peeje haa e ngalu hade mum jumpude e paandaale ñalɗi ɗii. Caggal ɗum, jatol ngenndi(hymne national) rewnaa heen hade Goomu Pinal Ndulumaaji uddirde subaka oo jime e jimɗi heedde 13w30h. Ko ɗoon jamaanu nguu ñaltoyi. Tesko-ɗen wonde hoɗɓe arɓe ɓee, hay heen mo anndaano ɗoon neɗɗo, rokkaama jippunde, njaatigi e dookooɓe. E oon sahaa kadi tawi ko bottaaje e yahdiiɓe mumen fof keblaama gila ko adii golle subaka ɗee ena ngasa. Heddinoo tan ko wottaade e fooftaade e fawtude won e farillaaji.
Caggal bottaaje, jaɓɓungal mawɗo diiwaan oo(le gouverneur de la région) woni e hebleede. O naati Ndulumaaji Demɓe ko 15w00h, omo ardi e seto teskinngo. Hade makko yettaade ɗo jaɓɓungal ngal waɗetee ɗoo, o inni tawo ko mbedda gooto e mbeddaaji wuro ngoo, wiyaa Mbedda Sammba Kajjaa Dem. O ɓenni kadi to galle pinal wuro ngoo ngam innirde mo Galle Mammadu Boolo Dem. Ko caggal innugol ɗiiɗoo nokkuuji hankadi, mawɗo diiwaan oo yettitii dingiral jaɓɓungal ngal. Nde o ari, o bismaa, o jooɗii, o hucciti e jamaanu nguu, o weltiima haa o ronki suurde weltaare makko, kanko fof e wonde kilifa. Ko e oon sahaa woni nde seppo ganni waɗaa ngam hollirde Jontaaɗo Fulɓe e nder diiwaan Fuuta Tooro no foti wayde. Ooɗoo fannu heewaani waɗeede walla nii mbiyen alaa tawo ɗo o meeɗi waɗeede e nder Fuuta Tooro so wonaa ɗoon e Ndulumaaji. Leeɗe nay wuro ngoo, gootal heen fof suɓii paɗɗuɗo mum addi:
– Leegal Ceenel addi ko biyeteeɗo Kummba Labbo Jum
– Leegal Ganayel suɓii ko Ami Mbay Soñaan
– Leegal Beelel Maani addi ko biyeteeɗo Aminata Gaakel
– Leegal Ñaaɗngel labii ko biyeteeɗo Aysata Ibraa Soñaan
Leegal fof ko kañum heblata jontaaɗo mum e fannuuji kala. Jontaaɗo fof kadi ena taƴanaa rewɓe njeegomo heblooɓe ɗum, wondooɓe e mum e worɓe ɗiɗo yahdooɓe e mumen.
Paɗɗondiral ngal ena waɗanaa goomu ñaawooɓe e fannuuji ñaaweteeɗi. To bannge geɗe ñaaweteeɗe ɗee ko 5:
– Tagoodi ɓanndu
– Ñaantungal
– Jaɓɓal
– Wicco
– Mooso
Miijo suɓngo jontaaɗo Fulɓe, e wiyde Yaayaa Habooy Dem, ummorii ko e musiɗɗo Ibraahiima Muktaar Daree Saar. Ko kanko sakkitnoo ɓe ngo gila eɓe to duunde Orop.
Caggal paɗɗondiral ngal, Goferneer diiwaan oo ƴetti konngol ngam salminde e jaarde ɓesngu Ndulumaaji e jamaanu ndariingu nguu e kuuɓal e yamirde puɗɗagol golle ñalɗi ɗii e mbaydi laawɗundi. O rowi konngol ko 20w00h. Ko ɗoon Goomu Pinal Ndulumaaji naati dingiral, waɗi jime e jimɗi ngam waɗde eeraango dental ɓiɓɓe Fulɓe. Njuɓɓudi ñalɗi ɗii yowi golle ko e 21w30h. Ko ɗoon gooto fof fayti galle njaatigi mum ngam heblanaade hiraande e yahdiiɓe mum.
Caggal kiraaɗe ko hiirde ganni daɗɗi tuggude e 22w00h haa fajiri feeri. Ngadii e dingiral ko awluɓe Ndulumaaji Demɓe, nawdi daaɗe, kelle e kumballi e boloŋaaji, njimi, ngami haa jirwi. Lawɓe Ndulumaaji e lawɓe woɗɓe nootitinooɓe, kañumen naati dingiral mbelni haa weli, ƴeeŋi. Wammbaaɓe ne lomi yolnde. Buubu Bammbaaɗo Bah mo Kanel ardi e yimɓe mum, koɗi, kaali haa Pulaagu fof weltii, mbaynii, ngoppi yimɓe ena kaamtoo sabu mumen waasde dakmitaade. Ndeke maabuɓe yimooɓe dillere ena njooɗii ɗo woɗɗaani ena padi. Hay so Umaar Gafoo Sanngoot e Mammadooru Maabo nguuraani hannde ne yimɓe ɓee kam nganndii ndeke dillere maayataa sabu yimatnooɓe ɗum ɓee ena jogii rontooɓe. Nde maabuɓe taggi geese mumen dillere, ko subalɓe yimooɓe pekaan njoli, njimi maayo, njaari waɗnooɓe golle tiiɗɗe e nder gure cubalooji hakkunde Ŋawle e Ƴella, cappii haa yimɓe puɗɗii faayde woto Maayel Hooni ƴerde walla woto gabi e noodi tawde ɗumen ɗoon. Pekaan e dillere ɗeɓi nanndude. Ko njimri cappanteeɗi, ndi foɓɓantaake, amantaake, hoɗantaake kadi hanngantaake mbaggu, buubaa walla taasa, fiyantaake hay hoɗdu walla moolo. Maabuɓe njimii no feewi ko goonga kono subalɓe ɓee ne kay ŋaññaaki hiirde ndee. Ko Goomu Pinal Ndulumaaji e gardagol Pooloori Sammba ganndiraaɗo Poolel Sammba nguddi hiirde ganni ndee.
Ñalnde 27 bowte hitaande 2013, tuggude e 9w00h haa 14w30 ko joɗnde ngam ɓulnaade ko fayti e Ɗemngal Pulaar, Remru, Ɗanngal e Ɓamtaare e gardagol Mammadu Alasan Bah gardiiɗo ARP/Tabital Pulaagu Senegaal. Yimɓe tawtoranooɓe ɓee peccitaa e tummbuli golle ɗiɗi tuugnaade e gooto fof fannu mo yahri:
Tummbudu adanndu nduu resndaa ko ko fayti e batte e ƴellitagol ɗemngal Pulaar e ooɗoo sahaa gonaaɗo:
a- Ɗemngal Pulaar e jaaynirɗe
b- Ɗemngal Pulaar e karallaagal kesal kumpital
Tummbudu ɗiɗaburu nduu halfinaa ko sunnaade no ɗanniyankooɓe men mbaawata wallondirde e remooɓe men haa mo woni fof daña yiytaade heen no haanirta nii caggal nde ndu tonngi caɗeele e ɓure gonɗe e fannu heen fof.
Dartini golle ko juulal tiisubaar. Caggal juulal, golle ɗee ɓamti. Goomuuji ɗii ngartiri golle mumen, golle ɗee caataa. Caatagol ngol duumiima haa heedde 18w15h. Ko ndeen golle ɗee ngasi. E oon sahaa tawi to dingiral too, naalankooɓe ɓee kañumen puɗɗiima golle mumen. Ngadii e dingiral hee ko Fulɓe Fuuta. Rewi e maɓɓe ko Goomu Pinal Jolof. Nde jolofnaaɓe ɓee mbaynii ko Goomu Pinal Ndulumaaji woni heen haa 21w30 h. Ko ɗoon golle naalankooɓe ɓee ndartii, yimɓe kirtoyii. Jamaanu nguu artoyi e dingiral kewuuji ngal ko 23w00h. Diɗɗe jabbaaɓe(rappeurs) ndeggondiri: Raasin Jah lollirɗo R J, Pakko Leñol, Mammadu Dem, Abuu Sih haa heɓi Abuu Gise. Caggal ɓeeɗoo sukaaɓe, ko jaale mawɗe ɗe fulɓe tiitortoo hannde to bannge naalankaagal gila to rewo haa to bannge worgo maayo, naati dingiral. Ɓeen ngoni Gormbolle Kaŋŋe ganndiraaɗo Usmaan Hammadi Joop e Alhajji Baaba Baydi Maal. To batte ɓeeɗoo ɗiɗo, adii e dingiral ko Usmaan Hammadi Joop e goomu mum. Caggal ɗuum Baaba Maal e Daande Leñol njogtii jamma oo haa e 4w25h subaka.
Ñalnde 28 bowte 2013 woni ñalawma cakkitto ñalɗi ɗii. Nde wonnoo ko kanko woni mbayniigu, maa mbiyaa ko kanko ɓuri rimndude fannuuji walla yimɓe ɓee ɓuri haljude. Ñalnde heen ɓuri doolnude e ñalawma oo ko kurmbitgol duɗal jaŋde hakkundeere wuro ngoo, ɗum woni Liisee Ndulumaaji. Gila subaka haa 16w15h, yimɓe ko dariiɓe darnde wootere. Naalankooɓe jirnooɓe kewuuji, hay gooto ŋakkaani. Awluɓe, maabuɓe yimooɓe dillere, subalɓe pekaan, lawɓe, naalankooɓe, almuɓɓe-ngay, coolooji, aynaaɓe nayi e baali, Fulɓe Fuuta haa arti e Goomu Pinal Ndulumaaji, gooto hollaama ɗo foti daraade ngam hollirde fannu mo yahri. Pucci maantaaɗi, ñaantaaɗi haa mbayi no buraaɗi, kollaama ɗo keedata e jaɓɓungal ngal gila subaka. Jagge laamu nokku oo, hilifaaɓe diine e aada gure Ndulumaaji Demɓe e Funeeɓe haa heɓi yontaaɓe gure ɗee fof nana njooɗii ena cabbii e garal jaagorɗe laamu garooje hurmbitde duɗal ngal. Dingiral duɗal ngal e jaajde ronki ko nawdude yimɓe ɓee. Hay fanniyanke haala gooto waawaa sifodaade ma ŋarɗugol jaɓɓungal ngal haade kay a yiyraani yitere maa. Kala ko neɗɗo haali heen maa wood bannge mo woppi sabu sifotoo tan ko bannge ɗo woni ɗoo walla mo heedi oo. Heedde 16w15h, yimɓe cooynii nduudi dimaaɗi baaraaɗi ena mbaarnii ena payti e dingiral jaɓɓungal ngal ngam habrude jettagol jaagorɗe garɗe hurmbitde duɗal ngal. Gulaali, kelle e bawɗi ɓamti. Daaɗe yimooɓe, kumballi e coorumbe cerooje ngoni e soorondirde e oolel kuɓeeje kese nokku oo haa lappol cabbanoongol ngol yettii. To bannge jaagorɗe, ngari e innde laamu nguu ko Mammadu Talla, jaagorgal heblo golle (ministre de la formation professionnelle) e Mahmuud Salleh, jiiloowo geɗe gollordu Persidaa Makki Sal (Directeur du cabinet du Président Macky Sall). Eɓe ngardi e Iisaa Aamadu Njaay, gardiiɗo ANCAR e biyeteeɗo Abuu Loh, mo nganndu-ɗaa ko oon ardii RTP e Papa Biraan Caam mo PAISD. Ko jiidaa e dipiteeji nantuɗi inɗe mumen wayɓe heen no Farba Ngom, gawlo hooreejo leydi ndii, Saydu Jallo, Dipitee Aliiw Demburu Soh e nulaaɗo jaagorgal cellal. Abdullaay Salli Sal e Aamadu Kontee, diisnondirɓe heeriiɓe hooreejo leydi ndii hono Makki Sal (conseillers personnels du président) tawtoraama ñalawma kurmbitgol Liisee Ndulumaaji oo. Goferneer diiwaan Maatam, Perefee Maatam e Suu-perefee mo Ogo, horooɓe jaŋde e diiwaan Maatam, mawɗo safrooɓe diiwaan Maatam, mawɓe komiteeji Nabbaaji Siwol e Ɓoki Jawe kattaaka kañumen ne e ñalawma oo.
To bannge daraniiɓe ɓamtude ɗemngal e ƴellitde pinal Fulɓe, ɓeeɗoo worɓe tawtoraama wolde Ndulumaaji haa huulti:
– Mammadu Alasan Bah, hooreejo ARP/Tabital Pulaagu Senegaal
– Saydu Bah, gardiiɗo Kawtal janngooɓe Pulaar/Fulfulde e Winndere
– Mustafa Jiggo, tergal Tabital Pulaagu
– Yuusuf Baalde, tergal Tabital Pulaagu
– Aamadu Dem tergal K.J.PF.W
– Mammadu Abdul Sek lollirɗo Feetere Jeyngol, tergal K.J.PF.W
– Gelongal Fuuta ganndiraaɗo Njaay Saydu Aamadu, gummoriiɗo to leydi Muritani.
Ko adii nde duɗal ngal hurmbittee, araaraay ŋabbina tawo haa sisi, sukaaɓe tokosɓe njimi jatol leydi Senegaal e ɗemngal farayse haa njoofni nde mawɗo lappol ngol, nulaaɗo laamu nguu hono Mammadu Talla mecci lefol hurmbito ngol. Kelle poɓɓi, gulaali ngulli. Caggal ɗum, ɓe payi to les caaleeje darnanaaɗe ñalawma too. Ko toon denndaangal konnguɗi ɗii kaalaa ko adii nde lappol ena ɓenna ngam hurmbitoyde kadi safrirde hesere wuro ngoo heedde 17w35h. Tesko-ɗen wonde safrirde ena wonnoo e wuro hee. Ko ndeen yaajtina haa nde ɓeydii lakkitaade ngam waawde tammbaade fannuuji keewɗi to bannge safaara. Haa ɓeydoo laaɓde, huɓeere safrirde woodnoonde ndee feewnita haa ŋarɗi, mahanaa kadi kuɓeeje tati goɗɗe, njanti e mayre. Nde hurmbito ngoo gasi, lappol ngol fayti galle njaatigi mum. Ko ɗoon ngol waynorii heedde mutal naange. Hakke e tampere ndee mawnude e geɗe ɗee teeŋde, heewɓe ndañaani tawtoreede kurmbitgol safrirde ndee.
Dañnooɓe hawritde heen ɓee, heewɓe e mumen ko toon ɓennori feewde dingiral kewuuji. Ko lammba tiindaa e oon sahaa. Ka leelii fuɗɗaade seeɗa. Woni mawɗo mbiruuji ɗii ko biyeteeɗo Haamiidu Boɗewal Ñaŋ ganndiraaɗo Daaroggal Laaw to Aram Sahre, wuro Gellaay Aali. Sippirooji ɗii ko ɗiɗo doŋ:
1- Aamadu Manngaan to Mbaakna waɗdaa e Haamiidu Sammba Sih mo Kogga.
2- Umaar Saar mo Barmacce waɗdaa e Seenaa Gay to Kogga.
Caggal lammba kaa, ko ɓuri teskinde ko ballal Mayram Fay, joom suudu Makki Sal fayde e Ndulumaajinaaɓe. O neldi ɓe ko otooji nay haa naaɗii kaɓirɗe kuutorɗe e nder jibinirɗi (matériel de maternités). Nulaaɓe ɓee ngaddi otooji ɗii haa ɗo dingiral lammba ɗoo. Ko ɗoon ɗi kolliraa ko adii nde ɗi njebbitoytee. Ko e dow ɗuum yimɓe kooti, kirtoyii, pooftoyii hade hiirde Baaba Maal fuɗɗaade. Caggal kiraaɗe, Alhajji Baaba Baydi Maal e diɗɗal Daande Leñol ngaroyi dingiral ko 1w45h. Baaba ko naalanke jiɗaaɗo, korsinaaɗo, kormaaɗo, teddinaaɗo e nder Fulɓe Fuuta Tooro. Garal makko e nokku wonaa garal Sammba Ngoƴa e nokku, ko ɓeydaare, ko martaba joom nokku en ɓee. Ko yurminii heen tan ko sukaaɓe tokosɓe jofdooɓe e gertooɗe ɓee ndañataa dakmitaade e ñeeñal makko nde tawnoo ɗaanotoo ko gila law. Hade gorko Duwoyra naatde dingiral tawi Pakko Leñol, Raasin Jah, Mammadu Dem e Abuu Sih njeewtii jamaanu nguu no feewi. Usmaan Hammadi Joop ko naalanke ɓooyɗo, belɗo daande. Heewɓe e jooɗiiɓe ena ndaara mo ɓee, njimri makko won ko siftinta ɗumen. Nde o toƴƴunoo daande mawɓe njiilii koye. Kono jamma oo ko Alhajji Baaba Maal e Daande Leñol njogori uddude ɗum. Nde ɓe njoli, ɓe ngoni heen haa ngori joggi, yimɓe carondiri. Ko ɗoo woni ɗo ñalɗi Ndulumaaji njoofi.
Ñalɗi ɗii ndogii balɗe tati e jammaaji mumen ko alaa e fergitere dowrowre laaɓtunde. Ndulumaajinaaɓe mbaawii kewu mumen, mbaawii kadi hoɗɓe mumen. Ko jiidaa e hoɗɓe limtaaɓe dow ɓee, gure catiiɗe ɗee, alaa heen heddiingo ngo araani. Tuggude e Wuro Funeeɓe, Dumgaaji tati deggondirɗi, Mbooloyel, Ɓoki Jawe, Daabiya Oodeeji, Kiɓɓillo, Taabe dow e les, Cilon, Cilon Tokosel, Kaaƴe-Pawe, Aañameeji, Wuro Moolo, Njaakiri e Asnde Balla haa Jaaba alaa wuro heddiingo. Ko noon ne tuggude e Mbaakna, Jowol rewo e worgo, Doondu, Gurel Njawdi, Keeɗeele, Aali-wuuri, Daara wuro Koli, Somana, Saadel, Wudduru e lewe Njaayɓe, Kundel worgo, Tiggere Siree e Tiggere Yeenee, Jammel Jale haa adan maa e Maatam, to bannge daande maayo, alaa kadi luutaango ñalɗi Ndulumaaji. So a nanngitii kadi palol jeeri worgo, tuggude e Wuro Soogi, Caamɓe, Boyyinnaaji, Mogooji, Siñcu Mbaalɓe, Nabbaaji Ciwol, Ɓokki Sabbundu haa ŋabbitoyaa to dow jeeri Seedo, Caareem, Kaawel e Kaatoote wuro Asan Arɗo e Aamadu Arɗo, diiri Gujjo Baydi e Maalaw, hay ɓe ndañaani heen daabeeje ɗo njahi, ngardi ko koyɗe.
Ndulumaajinaaɓe kaalii yimɓe nanii, mbaɗii kadi yimɓe njiyrii gite mumen. Gila nde “Renowaasiyoŋ” Njum lelni araaraay, ko kamɓe ƴettiti. Ko ɗuum waɗi sahaa e sahaa fof eɓe kolla Fulɓe Fuuta Tooro wonde bannge mo ɓe keedti oo lohaani. E kebungal ɗiiɗoo ñalɗi, kala ganndo nantuɗo innde mum walla jontaaɗo peɗɗitiiɗo e fannu mum e nder leñol ngol, hakkunde Senegaal e Muritani, ɓe njettiima ɗum walla ɓe noddii ɗum e jeew-deesto ngam bismaade ɗum haa heddoo dañde no ardi walla waasde dañde.
Alla ena rokki ɓe paamondiral, ngal heewaani hannde e nder gure men Fuuta. Eɓe njiɗondiri, eɓe njaggondiri, eɓe njiɗi nokku maɓɓe haa laaɓti. Ɗuum ena jeyaa e ko rokki ɓe fartaŋŋe mo gure keewɗe ngalaa. Ena jeyaa e ko ɓe ngadii waɗde ɗoon e wuro ngoo galle fitiram gollaagu ɗo mecce njanngetee. Jibinannde wuro ngoo, so wonaa heen jiɗɗo yaltude, ko heewi ena dañee ɗoo e Ndulumaaji: fannuuji minisaagal leɗɗe e jamɗe, mbaydiiji ganndal e karallaagal oto, ñootol masiŋ, cañu, goobu e moorol. Ɓe mahii ɗoon galle ɗo ɓe njippinta hoɗɓe renndaaɓe. Nokku oo ena waɗi cuuɗi keewɗi, keblorɗe e jeewtirɗi tawa wonaa galle sukaaɓe. Ɓe keblii nokkuuji ɗo sukaaɓe njanngata ngaadiije (ordinateurs) ngam yahdude e aduna kesam-hesaagu.
To bannge pinal, wonɓe ɗoon, wonɓe nder leydi e wonɓe to caggal fof poti sago e ɓamtaare ɗemngal Pulaar ngal, poti e ƴellitaare pinal ngal. Ko ɗum waɗi gila nde ɓe cosi goomu pinal, ɓe ndokki ɗum kattanɗe timmuɗe, mbaydi e goobu ngenndiyankeewu pattamlamu, Ndulumaaji jeytaa ko e gure daɗɗe. Ko ɗuum ne kadi jeyi sabaabu haa ngenndiyankooɓe mawɓe wayɓe no Mammadu Sammba Joop ganndiraaɗo Murtuɗo, Mustafa Booli Kan lollirɗo Saydu Kan, Yero Dooro Jallo, Mammadu Alasan Bah, Ibraahiima Muktaar Daree Saar, Katante Leñol Kan e woɗɓe ɓe limotaako horsinde ɓe e waɗdude e maɓɓe aadiiji nguurndam tiiɗɗi. Ko ngal ngenndiyankaagal rewi ɓe haa, kala ɗo ɓe tawi fedde fulɓe, ɓe naatat heen, ɓe ndaroo heen darnde tiiɗnde, ɓe mbaɗa heen golle maantiniiɗe haa ɓe teskee heen.
E raɓɓinaade mbiyen ñalɗi Ndulumaaji mbaɗii faayiidaa haa juuri. Annduɓe kawritii ɗoon, ganndal laaɓtungal feeñninaama heen. Naftortooɓe maa kuutoro ndeen ɓesnoore tawa coodaani, ɗannanaaki. Ganndondiral coñcungal naftowal kadi arii heen. So naalankooɓe mawɓe wayɓe no Alhajji Baaba Baydi Maal e Usmaan Hammadi Joop walla no sukaaɓe jabbaaɓe heptinaaɓe wayɓe no Raasin Jah (R.J) e Pakko leñol, ngarii e nokku, oon nokku ena haani welde e weltaade saɗne. So haaliyankooɓe mawɓe wayɓe no Demmba Hammee Gise mo Ndenndoori, no Tuunoo Gay to Wudduru kawritii e wuro, ngoon fotaani hooɗeede jeewte aduna naftooje. Etee Ndulumaaji Demɓe renndinii ko wonaa ɓeeɗoo tan fotde balɗe tati e jammaaji mumen e nder mum.
Banndiraaɓe, sellataa joofnude ngolɗoo ciimtol tawa en nduttaani teddungal fayde e Dental Ndulumaaji Demɓe, Goomu Pinal Ndulumaaji Demɓe, musiɗɗo Saada Manngaan, teeŋti e musiɗɗo Yaayaa Dem e ɓesngu mum. Musiɗɗo Yaayaa ɓooyii jokkondirde e men ko fayti e ɗiiɗoo ñalɗi. Gila e lewru juko (août) hitaande 2013, o seeraani e noddude ngam siftinde en. Hay ko ngummani-ɗen laawol Kameruun koo, o noddii en cili keewɗi. Ko ɗum waɗi nde ngartu-ɗen ñalnde 26/12/2013, en ɓuuɓtinaani, enen fof e tampude. Janngo mum tan, ñalnde 27, en ndawan Ndulumaaji ngam hawritoyde e ñalɗi ɗii hay so waktu gooto. Alla sooynataa jikke. Jamma ñalnde ndaw-ɗen ndee e ñalawma janngo mum ñalnde 28 ndee fof, en ndañii tawtoreede e renndude e Ndulumaajinaaɓe weltaare.
Ñalnde 28 ndee, Goomu Pinal Ndulumaaji teddinii en teddungal mawngal waɗani en beetawe keeriiɗo gittanɗo en sunu, mette e nimsa laawol Kameruun. Ñalnde heen en njiyii ñaantungal ngal weeɓaani sifaade, en keɗtiima njimri mbelndi e haala njuɓɓuka, ka fusataa ɓoccooɗe noppi.
Gelongal Fuuta lollirɗo, Njaay Saydu Aamadu


text:
Goomu Muñal, e gardagol Isaa Joop, mawninii maanditaare mum joyaɓere, ñalnde 05 lewru duujal 2018 to dingiral pinal Galaksi (Galaxy). Faandaare ndee hikka, e dow golle gaadoranooɗe hitaande fof so mawningol Professeur Umaar Bah, ko ruttude teddungal e ñaantude Gelongal Fuuta lollirɗo Njaay Saydu Aamadu sabu darnde mum e renndo Fulɓe kono kadi sabu giɗgol mum tabitngol feewde e goomu nguu. Ngam mawninde kewu nguu e rokkude ngu faayiida, Goomu Muñal noddi Alhajji Hammee Aamadu Lih, jaayndiyanke to 2STV. Goomu Muñal jaɓɓoyii mo ko Rooso, addi mo, jippini mo, teddini mo. Garal makko rokkii kewu nguu faayiida mawɗo.
Njogii njuɓɓudi dingiral ngal e kikiiɗe oo ko Asmaaw Bah lollirɗo Raki Bookar e Ibraahiima Joop. Hurmbiti kewu nguu ko konngol hooreejo Goomu Muñal ina wiyee Isaa Joop. O bismii jamaanu ngarngu, o hesɗitini bismaango feewde e koɗo Goomu Muñal, koɗo Fulɓe, koɗo Muritani hono Alhajji Hammee Aamadu, o sakkitorii njettoor keeriiɗo feewde e won e yimɓe wallunooɓe Goomu Muñal haa darni koyɗe. Caggal konngol makko, sukaaɓe janngooɓe e Duɗal Professeur Umaar Bah, wonɓe e les njiimaandi Goomu Muñal ngartiri pinal dingire hanki gila e tinndi, cifti, ngaanti, kasi, mergi, pulareeje e ngamri haa jamaanu fof weltii. Goomu Pinal joli waɗi njimri haa dingiral ngal wuli jaw.
Ko ɗoon Alhajji Hammee Aamadu Lih waɗi yeewtere ko adii Gelongal Fuuta ena hebloo. Yeewtere makko faytunoo ko e moɗ-moɗtondiral pine e ñaamondiral ɗemɗe. Kamalenku Hammaat Muusaa Joop e Demmba Aamadu Bari, ndokkaa konngi, mbaajii renndo ngoo. Jibi Mamma Gay naati, yimi haa yimɓe fof mbeltii caggal tinndinoore Goomu Muñal waɗi tinndinoore.
Gelongal Fuuta lollirɗo Njaay Saydu Aamadu waɗi yeewtere faytunde e nguurndam Professeur Umaar Bah : « E duuɓi men jawtuɗi, tuggude e 2014, hitaande fof eɗen nanngatnoo nguurndam jinnaaɗo men Professeur Umaar Bah, mo Dabbe, kaalen nde o ari e aduna, no o janngiri, nde o ƴetti golle e ko o gollii haa ɗo o ruttii e joomiiko ɗoo. Hikka e ngolɗoo laawol walla e ndeeɗoo maanditaare joyaɓere, njiɗ-ɗen sunnaade ko ko daartol teskorii mo to bannge ñaam-golluuje haa yantini mo e doggol ngenndiyankooɓe wasorɓe leñol.
l Mbele ko wonde mo ɓiyi Ama Maadiyu taan Tafsiiru Ɓoggel mo Jaaba, gondiiɗo Ceerno Suleymaani Baal, gorko Boode e Jammuule ? l Ko wonde mo ɓiyi Maamuudu Saada Demmba Juulɗo Hammaat, lawake e nder Jaanankooɓe Dabbe walla Cilambol, gonnooɗo qaadii ñaawoowo e nder Salnde Tebegut ? l Mbele ɗum ummorii mo ko to belgol makko hakkille gila e njanngu quraana to Aañam Siwol e to Maatam haa e duɗe farayse, tuggude e Salnde Tebegut, Podoor haa to Duɗal ɓiɓɓe laamɓe to Ndar tuggude e hitaande 1926 fayde e 1934 ? l Walla ko caggal nde o dañaani waɗde kawgel ngel o yiɗnoo, o waɗtoyi goɗngel paytungel e karallaagal ndema, e hitaande nde wootere e o arde mo go’aɓo e wonande waɗnooɓe kawgel ngel e nder Senegaal? l Mbele ko jokkondiral makko e kumaandaŋ tuubaak, biyeteeɗo Merkajee e oon waɗtude mo jannginoowo addani mo haa hannde teskeede ? l Walla kadi ko jannginde mo e won e duɗe ko wayi noDuɗal Diwaal (Ecole Duval) to Ndar , Kupentum, Tammbaa Soose, sara Tammbaa Kunndaa e to Jululu to diiwaan Kaasamaasa ? l Saabii ɗuum ko wontude golloowo e “posto” e gollaade mo e gure Sigaasoor, kawlak e Kommbol haa jibini ganndondiral makko e Mammadu Jah, gardinooɗo leydi Senegaal tawi e oon sahaa, oon ne ko jannginoowo wonnoo ? l Eɗen nganndi o nanngii wirdu law, gila e hitaande 1938, e juuɗe Alhajji Saydu Nuuru Taal, dowrowo e laawol Tijjaani to dowla Senegaal. l Eɗen nganndi kadi ko e hitaande 1938, haa hannde, e lewru jolal(novembre), o woppunoo golle posto, o arti e janngingol, o woni e duɗal Fedeerba to Ndakaaru e duɗal Wookaama( directeur d’école de Okame) haa e hitaande 1941. l Walla ko garal makko e Nuwaasot, laamorgo Ndenndaandi Lislaamiyankeeri Muritani, ñalnde 13 lewru colte (février) 1943 e wonde mo siwil gollotooɗo, gadiiɗo e wuro Nuwaaasot ? l Mbele rokki mo innde ko wonnoode mo nantinoowo to Ɓoggee sara kumaandaŋ biyeteeɗo Laburus(Labrousse) tuggude e hitaande 1951 haa e hitaande 1953? l Walla ko waɗde mo jammbaa-gaaraa hakkunde Neema, Ayyuun El Atruus e Rooso e nder hitaande 1954 ndee wootere? l Ko waɗeede mo e hitaande 1955, binndoowo njuɓɓudi laamu kuuɓtidinndi( Rédacteur d’administration générale) ? l Mbele ko jokkondirde mo e yimɓe mawɓe walla laamɓe dowluɓe, wayɓe no Aamadu Hampaate Bah, Lewopool Sedaar Senngoor e Ahmed Seeku Tuure ?
E jaabawol, mbiyen, hay so ɗuum ena jeyaa heen, nani Professeur Umaar Bah walla rokki mo innde ko wonde ganndo dowrowo, ganndinɗo, joom fiɓnde gonduɗo e duwaawu.
E hitaande 1956, o yahi Lome, laamorgo dowla Togo, o naati e duɗal jaaɓi-haaɗtirde, o dañi seedantaagal ko fayti e gannde renndiyankooje: un diplôme de sciences sociales. E hitaande 1960 fayde e hitaande 1961, o naati duɗal jaŋde toownde wonande Afrik e Malgaas( Afrique et Malgache), ngal ɓe mbiyata C. H.E.A.M, ɗum woni: Centre de hautes études africaines et malgaches. O heɓi ɗoon berwe jaŋde toownde ko fayti e njuɓɓudi laamu. Tuggude e hitaande 1962 haa e hitaande 1963, ko kanko woni jonaaɗo jooɗaniiɗo Muritani to Unesco (délégué mauritanien auprès de l’Unesco). Tuggude e hitaande 1963 fayde e hitaande 1964, ko diisnondirɗo ambassadeur Muritani to dowla Farayse. Caggal ɗum, o arti kadi e leydi Muritani. Ndeen o artii e nder leydi hee, o ardinaa rajo Muritani. Kono o heɓaani siynude ɗeen golle. Tuggude e hitaande 1965 fayde e hitaande 1967, ko kanko woni jiiloowo catal Muritani to IFAN e nder wuro Ndar. Tuggude e hitaande 1967 fayde e hitaande 1975, ko o biɗtoowo e nder duɗal IFAN ngal. Ko e ngalɗoo daawal, o hebli deftere makko joofnirde jaŋde toownde maa mbiyen sa thèse de doctorat d’état to duɗal jaaɓi-haaɗtirde Sorbon. O gasni golle deftere ndee ko e hitaande 1972. E nder hitaande ndee wootere, caggal nde o arti e nder leydi Muritani, o waɗaa diisnondirɗo karallo (conseiller technique) to Duɗal Muritani ngal wiɗto gannde, ngal ɓe mbiyata IMRS, ɗum woni Institut Mauritanien de Recherches Scientifiques. O golliima e ngalɗoo duɗal haa e hitaande 1980. Tuggude e hitaande 1980 haa ñalnde alkamisa 12 lewru colte (février) hitaande 1998, o gollotonoo ko e Duɗal Ɗemɗe Ngenndiije Muritani(Institut des Langues Nationales en Mauritanie). Ko o diisnondirɗo Umaar Mammadu Kan lollirɗo Sileymaani Kan, jiilatnooɗo duɗal ngal.
Gaagaa ɗuum Docteur walla Professeur Umaar Bah ko biɗtoowo, binndoowo dowrowo. O winndii defte keewɗe, paayodinɗe tawi kadi ko ganndaaɗe e nder jookli winndere hee. E ganndal men ɗe ndaroyiima e 15 deftere, hakkunde quraana, coñce, daartol e kewkewe teskinnooɗe ɗe o hawritnoo: Defte 3 ko piraaɗe, mbaɗtaa e ɗemngal farayse. Defte 11 ko ganndal makko keeringal. Deftere 1 luutiire : Juulɗo-Abdul Ama, holi aan ?
Umaar Bah ko gorko keewnooɗo coftal, mawnunooɗo fiɓnde. En keɓii e hunuko Umaar Bah Tokosel lollirɗo Umaar Mboyna, wonde o jooɗiima fotde duuɓi 30, o ƴettaani fooftere. Kala nde o alaa e nder gollordu, o woni ko e laana-ndiwoowa, omo ɗaɓɓitoyaa ganndal walla omo nootitoyoo e wolde pinal. Ko ɗum waɗi en wiyde: ko o nayeejo maayɗo e jallungol cagataagal.
Fiɓnde : Mbiy-ɗen Professeur ko joom fiɓnde, jiɗɗo ganndal, gannduɗo nafoore ganndal, gooŋɗinɗo konngol biyngol: ganndal woni ko hakkunde mbootu e kasanka. En njiyii e duuɓi battindiiɗi e nguurndam makko ɗii, o yahii haa to leydi Arabii Sawdiit (Arabie Saoudite) ngam janngoyde ɗemngal arab. O rewi haa o heɓi agrégat makko. Ɗo o ruttii e joomiiko ɗoo kadi, o wonnoo ko e heblude maîtrise makko e ɗemngal engele.
Ganndal Professeur Umaar Bah ɓurnoo huutoreede ko caggal leydi. Ɗum nawii mo to Dowlaaji Dentuɗi Amerik, hakkunde hitaande 1981 fayde hitaande 1983. O jannginii e duɗal Genz-ville to diiwaan Floride. O yahii kadi haa to leydi Japon, omo janngina, omo waɗa jeewte e nder duɗe toowɗe leydi ndii. E hitaande 1982, o waɗaa tergal académie d’Outre-mer (membre de l’Académie d’Outre-mer). E hitaande 1994, o yeenaa dabbungol, seedantaagal kaaɗtudi teddungal (Ordre de la légion d’honneur). E darorɗe hitaande 1997, o waɗaama kadi tergal akkademi Itali d’Elverbano (membre de l’académie italienne d’Elverbano).
Tonngol : Banndiraaɓe, kala ko haalaa e professeur Umaar Bah, maa wood ko heddaa sabu mbiyen o wonaa caanngel, o wonaa maayel. Docteur ko geec mawɗo, geec pinal e ganndal. Jibiriiru Kan mo Lugge Saybooɓe, gural Abuu Aamadu Joop, diiri Yurmeende Bah, ena wiya: “Ko golle moƴƴe ngoni ndimaagu. Binngu moƴƴaagu ko cuɗaari. Neɗɗo ena rimɗa tawa suɗaaki. Neɗɗo ena suɗoo kadi tawa rimɗaani. Rimɗude kadi suɗoo e nder heen, weeɓaani.”
Enen ne, eɗen mbaawi wiyde, e ko aldaa e ƴeŋƴaare, wonde Professeur Umaar Bah ko dimo cuɗiiɗo. O wuuranii Leñol kaaɗdi nguurndam. O ɗaldii kadi Leñol ngalu ngu huuɓataa haa bada. Yo Alla yoɓ mo darnde makko, waɗa barke e ɓesngu makko.
En mbaynotaako, tawa en njettaani, en nduwanaaki Goomu Muñal, sukaaɓe yarlitiiɓe, tiiɗɓe fiɓnde, dariiɓe darnde tiiɗnde ngam anndinde nguurndam ooɗoo gorko biyeteeɗo Professeur Umaar Bah. Ɓe mbaɗii heen jawdi, doole, ganndal e sahaa ngam semmbinde konngol Baaba Leñol Mammadu Sammba Joop, biyngol: « leñol wondataa haaside». Ena laaɓi en so nguu Goomu hawrunoo ko e jamaanu ngenndiyankooɓe rowrowɓe wayɓe no Ceerno Suleymaani Baal, Abdul Qaadiri Kan, Sheek Umarul Fuutiyu Taal, Abdul Bookar Kan e wayɓe noon, waɗatno golle pattamlame ɗe daartol teskotoo. Yo Geno yoɓ ɓe moƴƴere, wuurna ɓe, hisna ɓe, barkina ɓe.
Ko noon ne kadi neldirten njettoor keeriiɗo fayde mawɗo men Bah Aamadu Sammba ganndiraaɗo Aamadu Luuti, girlaajo maalmaalo Ñaabina, jaɓɓiiɗo Goomu Muñal, jaaɓodii ɗum e miijo mum, udditani ɗum dame duɗal mum, bismii ɗum, gila e fuɗɗoode haa e ooɗoo sahaa. E dow ɗuum, sabu makko weltanaade Goomu nguu, o ballii heen terɗe ngam gollodaade e mumen e duɗal makko ngal. Kanko ne yo Geno mo moƴƴere, barkina ɓesngu makko, yaa barke Pulaar e ngenndiyankaagal.
Caggal yeewtere ndee, ɓuri teskinde ko ñaantule ɗee. E kaawisaaji Alla, ñaantule ɗee njalti ko e yeewtere haangaaɓe ɗiɗo. E jeewte maɓɓe ko heen ɓe cifotoo potɗo ñaanteede. Adii ñaanteede ko Njaay Saydu Aamadu, Alhajji Hammee Lih rewi heen, Aamadu Sammba Bah wattindii.
Ndeeɗoo maanditaare waɗii faayiida. Ɓeydi daraja oo kadi ko garal Alhajji Hammee Aamadu Lih. Tuggude e ñalnde 4 nde o jaɓɓoyaa to Rooso Muritani, o naati Nuwaasot fayde e ɗo kewu nguu woni yahde ɗoo, Goomu Muñal e gollodiiɓe mumen ngoni ko e aljanna hakke e hooɗanoode yiyde mo ŋaas walla haaldude e makko, hunuko e nofru.
Goomu Muñal ina yetta denndaangal banndiraaɓe tawtoranooɓe ñalngu nguu gila e waɗnooɓe heen juuɗe mumen, miijooji mumen haa e duwawuuji mumen ɗi mbuntataa. En mbaawaa rokkude gooto fof hakke mum kono en toɗɗo heen wayɓe no Ceerno Saydu Nuuru Dem e wondiiɓe mum, Bah Aamadu Luuti, Yaayaa Ngom e Dooro Sih.
Gelongal Fuuta lollirɗo, Njaay Saydu Aamadu


text:
Haa jooni ko e damal salligi ngon-ɗen. Tatobinde : firti ko neɗɗo so ina salliginoo, won e terɗe ɓuri moƴƴude, ko lootde ɗum laabi tati tati. Ko wayi no : newe juuɗe, wufƴaade, sorɓinaade, sulmaade, e lootde juuɗe. Ɗee geɗe fof ɓuri moƴƴude ko waɗde ɗum laabi tati. Ko luunndii ɗuum fof, ɗum jeyaa ko e ɓurtinde. Fuddoraade ñaamo : fuɗɗoraade salligi bannge ñaamo, ko wayi no lootde juuɗe e cemmbagol koyɗe. Fawaade e yeewtere Umruwi bun su-Aybi e nanirde ɗum Baaba makko e taaniiko (YMAM) o wiyi :
“Aarabe ariino e nelaaɗo (JKM), ina naamndoo ko fayti e salligi, nelaaɗo holli mo wonnde ko tati tati ɓuri moƴƴude, nelaaɗo wiyi mo « ko ɗumɗoo woni salligi jiɗaaɗo oo. Oon mo ɓeydi heen goɗɗum woofii, ɓurtini tooñii ». Naniraa ɗum ko Ahmadu e nisaayi. Hono Usmaan (YMAM), hono nelaaɗo Alla (JKM) waɗiratnoo salligi mum tan ko laabi tati tati.
Jiggugol : geɗel heen fof noon ko ma yiggee, wonaa juurtude heen ndiyam tan ɓenna e tergal goɗngal ngal, alaa e sago won e terɗe kam njiggete tan. Ko wayi no juuɗe, hunuko, e yeeso. Ko ɗum woni sunna. Eɗen poti faamde haa jooni ngon-ɗen ko e geɗe sunna. Ngam won e geɗe, Alla haalii ɗum en e nder Quraana tedduɗo oo, ko wayi no gufƴagol e laabi tati tatiiji ɗii, ngam Alla wiyii e nder Quraana : “eehey mon goongɗinɓe, so on ummiima oɗon payi e juulde, lootee jeese mon e juuɗe mon, haa heɓa poloŋtoŋi, moomon koye mon e koyɗe mon.” Ko nii Alla wiyi, ko waɗetee tati koo, ɗum ko Alla lonngini ɗum nelaaɗo (JKM) yoo waɗ ɗuum.
Rewondirde: so neɗɗo ina salliginoo, ina foti o rewondira ɗum, o waasa taƴondirde tawa, taƴi ɗum ko yeewtitde e neɗɗo goɗɗo.
Moomde noppi: ko woni sunna koo, ko moomirde noppi ɗii peɗeeli mum ɗiɗi mawɗi ɗii, o naatna ɗum haa nder noppi ɗii e boowal fof, caggal nde o gayni moomde hoore. Naniraa ɗum ko Abuu Dawuuda Ɗahaawiyyu, hono Ibnu Abbaas (YMAM), e sifaa salligi nelaaɗo wonde moomata hoore mum e noppi mum tan ko laawol gootol. Naniraa ɗum ko Ahmadu e Abuu Daawuda.
Ngowaari ndiyam: neɗɗo calligintooɗo yo reeno bonnude ndiyam, ɗum ɓuraani yiɗeede, fawaade e hadiis Anas (YMAM), o wiyi: “laatiima Annabi (JKM) ɓuuɓtortonoo ko hamdatuuji nay ndiyam. Ɗum noon firti ko liiteruuji nay walla joy, omo salliginirtonoo kadi feccere liiteer ndiyam.”
Ñaagunde (duwaawu): ñaagunde wonaa huunde tabitnde e nder hakkunde salligi wonande nelaaɗo Alla (JKM), kono tan hadiis Abuu Muusaa Asra-iyyu (MAWM), o wiyi : “mi arii e nelaaɗo Alla (JKM) taw-mi ena salliginoo ena wiya : “yaa Alla! yaa yaafo mi bakkatuuji am, njaajnanaa mi galle am, mbarkiniraa mi arsukaaji am””. Arsuga noon firtata e Pulaar ko ngeɗu. Mbarkiniraa mi ngeɗuuji am. Mbiy-mi : “yaa nelaaɗo, mi nanii aɗa duworoo kajaa e kajaa”. Nelaaɗo wiyi mo : “min ngoppaani hay huunde, firti ko ɗo min tolnii fof, min ngoni ko e ñaagaade. Wadi noon Alla ko potɗo ñaageede, ko kañum tan waawi hokkude”. Naniraa ɗum ko Nisaa-iiyu e Ibnu Saniyyu.
Ñaagunde caggal salligi: Hono Hadiis Umar (YMAM), o wiyi : “gooto e mon so salliginiima, o yettinii salligi mum ɗo fotnoo yettaade ɗoo, o wiya : “mbiɗo seedii dewateeɗo alaa so wonaa Alla gooto mo alaa denndidiiɗo, mbiɗo seedii hono Mohammadu ko maccuɗo makko, ko nelaaɗo makko. Ina wayi no, udditanaama damuɗe Aljanna jeetati ɗee, ngal o welaa fof o naatira.” Naniraa ɗum ko Muslim, hono Abii Sayiidi khudiriyyu (YMAM) o wiyi hono nelaaɗo Alla (JKM) wiyi : “oon mo salliginii wiyi: senaare woodanii ma, aan Alla e jettooɗe maa, mbiɗo seedii deweteeɗo alaa so wonaa aan, mbiɗo yaafno maa, mbiɗo tuuba ɗo maa ɗoo. Ena wayi no, o winndanaama moƴƴere Alla toownde.” Naniraa ɗum ko Ɗabaraaniyyu.
Ko añaa e salligi:
Ina añaa e nder salligi, nde calligintooɗo woppata sunnaaji salligi, hono no ko ngadi-ɗen haaldude nii. Hoto wontude haram. Ngam rewde gañaaɗi ɗii, ko ɗum naatnata haram.
Bonnooji salligi:
Ina woodi gede taƴooje salligi mbonna ɗum : ɗuum noon faamatee ko e nder ko arata koo :
– kala ko ina yaltira yeeso walla gaɗa, ɗum noon ina renndini e ko arata ɗoo koo: coofe, jalte neɗɗo ; e fawaade konngol Alla toowɗo oo : “walla ara e gooto e mooɗon jalte”. Simore fulkuru, ɗum woni: maayida, kaawise: 6)
– henndu caggal walla les : fawaade e hadiis Abii Hurayrata (YMAM), o wiyi: nelaado Alla (JKM) wiyi : Alla jaɓataa njuulu gooto e mon so tawii won ko yalti e makko haa o salliginoo. Gorko gooto wiyi : holi ɗeen geɗe aan Abuu Hurayrata ? O wiyi: ɗum ko suyinere e riiɗde. Ɗum koko hawraa e dow mum. e wiyde makko kanko Abuu Hurayrata , o wiyi nelaado Alla (JKM), wiyi : “so tawii gooto e mon tinii dille henndu e nder reedu mum, ɗum yaltii walla ɗum yaltaani, yoo accu haa o yenanee henndu yaltii walla riiɗde, nde o fuɗɗoo yaltude jamaa. Kono sikkitaade tan ɗum yaltii walla yaltaani ɗum yaltintaa juuloowo jamaa, yo o accu haa o laaɓee henndu yaltii walla o nana sawtowol riiɗde ndee, nde o yalta.” Naniraa ɗum ko Muslim.
Maniyyu, majyu, wadyu, fawaade e konngol nelaaɗo (JKM) e nder majyu ina heen lootngal. Kono konngol Ibnu Abbaas (YMAM) wiyi: “ko feewti e maniyyu, ɗuum so yaltii e neɗɗo ina heen lootngal, kono majyu e wadyu o wiyi: (ɗum a lootat njogoram maa tan calligino-ɗaa salligi maa njuulu, alaa ko bonnata.”
Ɗoyngol luggol : Ɗoyngol luggol haa joom mum tina ɗaaniima tigi rigi, ɗuum ina bonna salligi, fawaade e hadiis sufyaan bun asaal (YMAM) o wiyi: “laatima nelaaɗo Alla (JKM) ina yamiratnoo min, so min ngonii e ɗanngal hoto min ittu moɗo moɗo gonɗo e amen oo, so wonaa tawa ko janaaba, walla kuudi, walla coofe, walla ɗoyngol caɗtungol.” Nanira ɗum ko Ahmadu e Nisaa iyya. So tawii noon ɗaaniiɗo oo ko ɓaafniiɗo tigi-rigi e leydi ɗoyngol ngol bonnataa salligi makko.
Hakkille diwɗo : Ko ɗum waawi wonde fof, so ɗum kaadi walla ko fekkorde, walla ko manndilde, walla ko e safaara wonaa, ɗee geɗe fof ina mbonna salligi.
Memde njogoram mum: Fawaa e hadiis Busrata bintu safwaan (MAWM), hono Annabi (JKM), wiyii: “oon mo memi njogoram mum hoto juul so wonaa o salliginoo”. Naniraa ɗum ko njoyo, ina sellini ɗum Tirmisiyyu. Hono Busurata, kanko o nanii nelaaɗo Alla (JKM), ina wiya: “oon memɗo njogoram mum yo salligino. Ɗumɗoon noon, so njogoram neɗɗo oo, walla ko njogoram goɗɗo o memi, fof foti”. Fawii noon, ko so tawii alaa ko heedi juuɗe ɗee e njogoram ɗam, so tawii noon, won ko heedi hakkunde juuɗe ɗee e njogoram ɗam o salligintaako, so wonaa tawa omo faandotirii heen dakamme, so o memiri ko haa o weltoo, ɗuum alaa e sago o salliginoo. So maniyya yaltorii heen ɗuum o lootoo lootngal janaaba. Hono Abii Hurayrata (YMAM), hono nelaaɗo Alla (JKM) wiyi: “oon mooytuɗo njogoram mum so alaa ko heedi heen ina waɗɗii e joom mum salliginaade.” Naniraa ɗum ko Ahmadu e Ibnu Hibbaan.
Ko bonnataa salligi : Ina heen sahaaji won ko cikkaten ina bonna salligi tawa bonnataa ɗum ngam waasde heɓde daliilu mo ina hollira ngaal geɗal to ummorii. Hono Abdarahmaan Al-akhdari wiyi : “neɗɗo fotaani gollaade gollal e nder lislaam tawa o anndaa hol ko Alla ñaawi e nder ngaal ɗoon gollal.” So ɗum ɓennii ma en paam ko bonnataa ko e ko arata ɗoo koo:
– Memde dewbo tawa alaa ko woni hakkunde maɓɓe : Hono Aysata (YMAM), o wiyi: “Annabi (JKM) laatiima ina ɓuucotonoo mo, tawi ina hoori, o wiyi: ɓuucagol bonnataa koorka, bonnataa kadi salligi”. Yaltini ɗuum ko Ishaakh Bun Rahawiya. Hono Basaar kadi yaltini ko wayi noon. Hono kanko Aysata o holli wonde nelaaɗo Alla (JKM), ina ɓuucotonoo yoga e rewɓe mum ɓee, caggal ɗum o yalta fayde jamaa tawa o salliginaaki. Naniraa ɗum ko Ahmadu.
Jaltugol ƴiiƴam no fotaani yaltirde: So ɗum gaañannde, walla ko hommbitaade, walla ko ɗum tuƴƴere, e ɗum heewi walla eɗum famɗi : hono Elhasan, (YMAM), o wiyi “juulɓe ceeraano e juulde tawa ina njogii gaañande ciimtooje ƴiiƴam”. Naniraa ɗum ko Bukhariyyu, hono Asara Ibnu Umar Khataab (YMAM), o mo jogiino uure ina yaltina ƴiiƴam o juuli o salliginaaki, kono Ibnu Abii Awfa tuutii ƴiiƴam kono ɓennini njuulu makko. Hay Umar Ibnu Kataab meeɗii omo juula gaañannde makko ina ɓula ƴiiƴam. Hono habbaadu Bun Busra gaañiima, gaañannde makko ina siimta ƴiiƴam kono haɗaani o jokki juulde makko.
Tuure : So nde hebbinii hunuko walla nde hebbinaani, alaa taw ɗo yiyaa ina bonna salligi.
Ñaamde teewu gelooɗi: E yiyannde Annduɓe nayo ɓee fof, e Sahabaaɓe e rewnooɓe e mum en ina ngongɗini wonde so neɗɗo ummiima e ñaamde teewu gelooɗi ina foti ruttaade e salligi. Ina selli ɗum yamiroore salligi, ngam hono jaabir Bun samarata (YMAM), hono gorko gooto naamndiima nelaaɗo Alla (JKM), o wiyi: “aan nelaaɗo amin calliginoo so min ngummiima e ñaamde tebbuuli ndammiri?” Nelaaɗo Alla (JKM) wiyi: “so on njiɗii calligino-ɗee, walla so on njiɗii mbaason salliginaade.” Gorko gooto kadi wiyi : “mbele amin nduttoo e salligi so min ñaamii tebbuuli gelooɗi?” Nelaaɗo wiyi “eey ndutto-ɗon e salligi”. O wiyi kadi mbele “amin mbaawi juulde e jofnde ndammiri?” Nelaaɗo wiyi: “eey”. O wiyi: “mbele amin mbaawi juulde e jofnde gelooɗi?” O wiyi “alaa”. Naniraa ɗum ko Ahmadu e Muslim.
Jibriil Muusaa Joop


text:
Hono no rewɓe winndere ndee e rewɓe Muritani mawniniri 8 marse 2015, ko noon rewɓe falnde Likseyba mawniniri ñalngu nguu. Denndaangal rewɓe komin oo mbaawii renndude e ñalawma oo gila puɗal haa mutal to dingiral yeeso galle gardiiɗo falnde ndee. Ko e mbaadi Moritani ñalawma oo yuɓɓinaa sabu ko safalɓe e fulɓe e sooninkooɓe fof ndenndi e ñalawma oo, e tawtoreede gardiiɗo falnde ndee e meer komin Likseyba, hono Mohammadu Mustafaa Kan e diisneteeɓe mum e hoohooɓe nokku oo.
Hono no rewɓe winndere ndee e rewɓe Muritani mawniniri 8 marse 2015, ko noon rewɓe falnde Likseyba mawniniri ñalngu nguu. Denndaangal rewɓe komin oo mbaawii renndude e ñalawma oo gila puɗal haa mutal to dingiral yeeso galle gardiiɗo falnde ndee. Ko e mbaadi Moritani ñalawma oo yuɓɓinaa sabu ko safalɓe e fulɓe e sooninkooɓe fof ndenndi e ñalawma oo, e tawtoreede gardiiɗo falnde ndee e meer komin Likseyba, hono Mohammadu Mustafaa Kan e diisneteeɓe mum e hoohooɓe nokku oo.
Ñalnde heen ko yooɗi yiyaama e ngal dingiral gila e geɗe ndema e cañu e ñooti hàa e goobu e kocce ɗe pelle rewɓe peewnata e wuro haa yettii geɗe goɗɗe ɗe rewɓe ndillinirta sababuuji ngam moƴƴinde nguurndam . Uddutiraa ko Quraana tedduɗo oo, caggal ɗum ko konngol udditirgol ñalawma oo e daande Kajjata Manngaan hooreejo fedde.
Caggal nde o bismii hoohooɓe falnde ndee, o wiyi : “konngol ena wiya ko waɗi waɗti laabi limtinɗi naattii buleet. E innde rewɓe falnde Likeyba rewrude e daande am miɗo weltii huccitinde e mon njettoor e calminaali am nde njaɓ-ɗon arde taweede nguu ñalngu e yeru no rewɓe aduna oo kala, haa arti e rewɓe Moritani. Minen rewɓe falnde Likseyba, emin njiɗi renndude e rewɓe aduna oo wullaango e gollal tawa fayndaare ndee ko addude gollal amen timmungal e ƴellitgol darnde debbo e nder ɓamtaare !
Banndiraaɓe rewɓe horsuɓe, nganndee e kala jookli mi tampataa mantirde on ɗemngal am, maa binndi am. Ciftoree ngol konngol teeŋtungol kala to gorko jom gollal yiyaa, won debbo cemmbinɗo sawndii ɗum. Mi siftora ɗoo yuman rewɓe, debbo jurum deero, kaaraysire, muñɗo, ɗooftiiɗo, golluɗo golle maantinɗe to fannu jeñtingol ngalu kam e renndo, mo hay nokku humpaani, oon woni Kadeyja bintu Kuwoyliil (moƴƴere Alla e makko). En njejjittaa ɓeen rewɓe afriknaaɓe jaambareeɓe faabinooɓe leyɗeele mum en sahnga nde caɗeele njolnoo, wayɓe no Aliin sitooy Jataa, Ndate Yalla, Pennda saar mo Ŋawle e ŋaaraango ekn. . . Ɓe ngollii golle maantinɗe ɗe daartol yejjittaa hay sahaa gooto ! En njejjitaani Dewal Sawa laamu debbo aarabe jaambaaro cuusɗo, cemmbinɗo woni Kanndoor laaminooɗo Misra, pirtunooɗo konuuji añɓe pellital e jaambaraagal mum ɓeen rewɓe e hono mum en limti-limtinɓe njayniima laabi men hannde enen rewɓe.
Ngaal jaambaraagal ɓe njoginoo wonti hannde jokkere konngol juulde rewɓe Likseyba. Ngaal jaambaraagal ɓe njoginoo wontii hannde wellitaare debbo kam e darnde mum e fannuuji faggudu kala keeriidi denndaadi laawdudi haa e fitiram golle ngam timminde ballal mum en e ɓamtaare. So mi yawtii ɗoon mi limta hoyreeɓe leyɗeele : Dilma Rusef to Bresil, Elen Jonson Seerlif mo Liberiyaa. Katrin Sammba Pansa mo Santarafrik, Kiristina Kirisneer Fernaandees Mo Arsantiin e Misel Baslee mo leydi Sili. Rewbe ñaawooɓe Karlaa del Ponte, Faatu ben Sudaan.
Rewɓe yeñtinooɓe ngaluuji mawɗi, ko nanndi e Ofrah Winfrey mo Dowlaaji Dentuɗi Amerik walla noddirteeɓe Nana Benz en to leydi Togo. Rewɓe jaagorɗe hono musiɗɗo Aysata Kan mo Daarel Barka, debbo gadano e Moritani wonde jaagorgal, Kadiija mintu Emiir debbo gidiiɗo naatde e gollorde laamu Moritani. Rewɓe ɗowooɓe kuuɓal hooreeɓe (pdg). Rewɓe diwnooɓe laaɗe diwooje, rewɓe ardiiɓe gollorɗi ngaluuji hono Peyaa Gey walla Mintu Foyja kam e tappiiji mum jooɗɗi ganndaaɗi nder e caggal leydi fof, Esa mintu Hemmaan, oon ko jeñtinoowo ngalu e fannu banngagol, njoofniren naalanke mawɗo hono Maaluma mintu Meydaa, carɗo pinal men e jookli kala. ”
“Hoohooɓe tedduɓe paamee ngol ciftingol darnde debbo e wellitaare mum firtaani waasde ɗooftaade wonaa kadi yiɗde wostaade aadaaji men moƴƴi guuraaɗi to bannge dewgal kono ko heɓde ndimaagu janngude, anndinde e gollaade e heɓde ngonka mum e ɓural. Onon rewɓe horsuɓe foti wonde ngoƴa men ko yuɓɓitinde koye men mbele wonana en ngartam, sabu ko en gollanooɓe ɓamtaare golle, e galleeji ko enen ngoni ngooroondi bamtaare faggudu e renndo kam e pinal, reenooɓe aada finaa tawaa e renndo men, ko en nehaande duɗal jannginirgal ɓesngu men, nguun ɓesngu noon eɗen ñaagaa nde mbaɗtaten e mum hakkille no feewi sabu en paggaaki ngalu ngu ina ɓuri ɓesngu, yo jaŋde maɓɓe e cellal maɓɓe laaɓal maɓɓe toppite, hoto mbelsindo-ɗen haa ɓe njana e ko bonnata nguurndam maɓɓe.
Ko noon ne kay wandiraaɓe worɓe horsuɓe, minen rewɓe mon horsuɓe, ko enen ndenndi ngal gollal paytungal e ɓesngu, eɗen poti toppitaade ɓamtaare maɓɓe haa ɓe ƴellitoo, ɓe keɓa mbaawka timmuka to bannge semmbe e ƴoƴre, ɓe nguura e sato rimɗungo, seniingo, suriingo e boomaare. Hoohooɓe tedduɓe, worɓe e rewɓe e onon yonta korsuɗo, mi waawaa joofnude konngol am e nguu ñalngu mawninaangu tawa mi wiyaani on yo on njooɓo pellital e muñal sabu ko onon ngoni leydi janngo.
Mi wiya on mo muñaani cuurki heɓataa ƴulɓe, ndaro-ɗee e jaŋde jibinana on moƴƴere. Miin yumma, mbiɗo wiya on onon sukaaɓe rewɓe yo on miijto no feewi, mbaylon jaɓɓal ndarana-ɗon koye mon mbele mbaawon fajde gacce janngo, paamee oɗon mbaawi wonde tawa on mballaaka, ko tiiɗnaare tan yettinta neɗɗo fayndaare mum. Kono kadi ena jojji laamiiɓe men miijtoo heen e kala fannuuji mbele cakka peeje moƴƴe palotooɗe ɗeen caɗeele ɗe ɓe kawrata ko wayi no reseede yontaani, bongol jaŋde, ownugol beeli, piyle e keɓtugol ekn, fof e wayde noon, won ko waɗaa heen e Moritani. . . kono haa jooni ena heddii. Kadi yo oo yawu nattu, yo oo njennoor e kiiɗal dokko, yo hakkeeji men korme, wonaa yo min cakke kono ko min keɓ ko min kaandi yontii. Banndiraaɓe rewɓe ɗo to potal rewɓe e worɓe e fannuuji golle himmiraa, mi wiya en enen rewɓe, yo en pellit nuun-ɗen, cuusen, ngollo-ɗen, njuɓɓen, njuɓɓinen pelle darotooɗe e yeñtinde ngalu, mbele janngo men ina ɓura.
Hoohooɓe tedduɓe, e innde rewɓe tawaaɓe ɗoo hannde, mi joofnataa tawa mi jaaraani ɓeen worɓe e ɓeen worɓe adduɓe balle mum en gila e ngalu e gollal haa e semmbin de mbele ñalngu nguu yahra no haaniri, onon kala, inɗe e jettooɗe, yo Alla teddin on. ”
Tesko-ɗen noon konngol noon jangtaama e Arab, ko biyeteeɗo khadeyja farayse ko kanko mawdo fedde rewɓe ndee Kajjaa Manngaan e pulaar ko Maamuudu Demmba Bah lollirdo Dooro Kudiyel e yeeso hoohooɓe ɓee.
Abuu Aamadu Joop to Likseyba


text:
Aysata Jalloh jeya ko Moritani, kanko woni mawdo fedde wiyiteende lider trening center
Saakitaama ñannde : Hesɗintinaama ñannde :
Ummani ko ekkinde sukaabe jonde mumen jango.Yontere nde Rfi fulfulde bismii e nder yewtere Ko mbiidon, ko biyete Aysata Jalloh. O debbo yaarete ko duubi tiapantati. O darni to Leydi Moritani, fedde wiyetende Leader training center, mbela, sukaabe wonbe toon ene janga, keba gandal, mbatta kadi hakkile e jonde nde poti joodaade haa laamo, walle ardoyo jango. Nde fedde gila nde darnaa e hitande ujunnaji didi e sapo e je tati, wadii golle baddi fayida to Moritani. Dum addi Total Moritani yetti golle de et hitande nde. Min mbaddi yewtere e mawde fewde nde Aysata Jallo, ngam andude, holko saabi o darni nde fedde.


text:
Ɗoo njahratno-ɗen he tonngoode 198 : Wutte Aawaja. Aawaja meeɗii finde subaka o noddi yimɓe wuro maɓɓe o wiyi ɗum en mbiɗo yiɗi kettanon mi wutte bagi bukki, yimɓe wuro ngoo njooɗii njeewtidi no wutte o feewnirte haa ɓe nanondiri eɓe mbaawi hettande mo wutte, kono kettugol ngol mudda mum ko hitaande timmunde nde fuɗɗoo gasde. kanko ne o wiyi njobdi wutte oo ko maa timma hitaande nde o yoɓa. Wutte oo, caggal ɗuum hettaama, o ɓoornaama wutte oo, caggal nde o ɓoornaa wutte oo, o yalti wuro ngoo ngam yiiloyaade ko o yoɓiri mo. O woni toon ko juuti o dañataa ko o yoɓiri, o artataa ngam o suusaa ñamaande, etee yimɓe ɓee njiɗii heɓde jawdi mum en kono cuusaa abbaade mo. Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana, ka yamiraa yo feewnu kaa…
Njokken …
Hono Anaka, yummum Awaja, ko debbo mo hono mum weeɓaani yiyde e bonde ŋari. Kadi, ko o bileejo baawɗo mbileewu e yonta maɓɓe. Ko oon jibini Aawaja. Nde o jibini ndee tan, ɓooyaani caggal ɗuum o maayi. Ko caggal ɗuum geno lonngini annabi Nuuhu ko Aawaja tan waawi addude lekki potki waɗireede laana kaa. Ngam ko o neɗɗo timmuɗo, keewɗo doole mo hono mum alaa e winndere ndee, ko o tagoore mawnde sanne. Ngam njuuteendi darnde makko ko teemedde jeegom diraa e diraaji ndeen. No njuuteendi ndii foti nih, ko noon kadi njaajeendi ndii foti, haa woodi wiyɓe nde ƴero ɗuufaan ari ndee, ɗum ronki yoolde mo, ɗum haaɗi tan ko e balabe makko. E wiyde annduɓe, so o jooɗiima dow haayre, so o fooccii junngo makko e nder maayo, omo waawi nanngude toon liingu, o juɗira ngu caafal naange. Ɗuum ko so o fooccii junngo makko dow. E wiyde winndiyankooɓe gooto, so o sekanii yimɓe wuro, o daroto e dow haayre tan, o soofa e dow yimɓe wuro ngoo, kamɓe fof ɓe njooloo. Hono no winndiyanke kisaayi wiyiri : ndeen Geno longinii annabi Nuuhu (JKM) wonde waawi addande ɗum lekki kii tan, ko Aawaja, etee oon woni ko to nokku ina wiyee Kuufo, e nder leydi Iraak, sara Hayrata, Hayrata noon woɗɗaani Bagdaad laamorgo leydi Iraak. Annabi Nuuhu, ari e Aawaja, o naamndii ɗum yo roondono mo lekki ki o yiɗi waɗirde laana kaa. Aawaja wiyi mo : mi roondantaako ma lekki kii so wonaa ñamminaa-mi beɗi mburu haa mi haara. Laatiima ngaan saanga, annabi Nuuhu jogii ko beɗi tati mburu gawri, o sorti heen mbeɗu o totti ɗum Aawaja, o wiyi ɗum ñaam. Aawaja jali haa herkiti, o wiyi Nuuhu : hay sinno a addii mburu ko ina fota e ndeeɗoo haayre, ɗum haarnataa kam, alaa ko haali ngelɗoo beɗel, hay mbeɗu nguu kadi koko feccaa e hakkunde. Nde Annabi Nuuhu anndunoo ko o jawɗo tan, wiyi mo : so aɗa ñaama fuɗɗoro innde Geno waasataa no o waɗiran maa. Kanko Aawaja o wiyi innde geno jom yurmeende. Caggal ɗuum o ñaami feccere ndee. Annabi hokki mo feccere ɗimmere ndee, o ñaami heen seeɗa o haari, o ronki jokkitde ɗum, e dow kattanɗe Geno. Neɗɗo biynooɗo hay sinno mburu addaama ko ina tolnoo e haayre maɓɓe, waawaa haarde ɗum, caggal ɗuum ñaamii mbeɗu ngootu e feccere tan haarii, ɗum ko baawɗe e kattanɗe Geno. Caggal ɗuum, Aawaja ƴetti lekki kii kala kañum gooto, hay gooto wallaani mo roondaade, ummoraade Kuufa, o nawi ki to wuro Hayrata, o tawi ɗoon annabi Nuuhu, o fukki lekki kii e yeeso mum. Annabi woni e miijaade hol no waɗtirta kiiɗoo lekki laana. Omo haalda e hoore makko, omo wiya : ee Geno hol no mbaɗtirat-mi kii lekki haa mi daña heen laana ? Ɗoon e ɗoon Geno lonngini Jibril (JKM) yo yaacco yaha toon janngina mo no o feewnirta laana kaa. Ɗum laatii hankadi annabi Nuuhu ina seha alluuje, omo ɗakkondira ɗe, omo yulira ɗum pontooje njamndi, ko noon o woniri haa laana kaa fuɗɗii feewde. O waɗi hoore ndee no ɓalndu Ɗaawuus nih, ɗum ko ndiwri njooɗndi so wiifni laaci kii wayata ko no mbeɗu nih. O siŋki ka, o waɗi ka taakawuuji ɗiɗi, won wiyɓe ko tati.
Hono ibnu Abbaas (JKM) wiyi: laana kaa njuuteendi mum ko ujunere diraa, njaajeendi ndii ko teemedde jeegom diraa, tooweendi ndii ko teemedde tati diraa. E nanallaaji, hono kanko annabi Nuuhu, o dariima e golle laana kaa capanɗe nay hitaande haa leñol makko waɗti jalkitde mo, ina mbiya : aan kay jooni a woppii annabaagal ngal, a wontii labbo.
Hono Kisaayi wiyi : leñol makko ngol kadi mbaɗti ko ummaade pecce jamma ina nduppa lekɗe makko ina mbeddoo e laana makko kaa jeynge nder pecce jamma. Jeynge ngee ronka liggaade no ɓe njiɗiri nih, ɓe mbaɗti wiyde : eeh, ɗum ko mbileewu Nuuhu tan wayi noon. Ndeen laana kaa feewii, heddi hankadi ko omo weltina ɓe laana kaa gasii, e wiyde winndiyanke Kisaayi : ko ɗoon Geno lonngini annabi Nuuhu yo feŋ pontooje e banngeeji laana kaa nay, e kala heen ɗo ponto woni, e ŋeña ɗum, o waɗa heen no annama yiytere nih. Nelaaɗo Geno Nuuhu naamndii Geno toowɗo oo ko ɗum firti ? Geno joofanii mo wonde nelaaɗo goɗɗo ina aroya ina wiyee Mohammed, ma ar tawa ina wondi e worɓe nayo wallidiiɓe. Ko ndeen Geno lonngini annabi Nuuhu ɓeeɗoo worɓe ngoni : Abuubakiri, Umar, e Usmaan, Aliw ɓii Abaa Ɗaalib. Caggal ɗuum Geno annabi Nuuhu waɗi ko Geno yamiri ɗum koo. Ko ngaalɗoon gollal laana kaa waɗtindii, ko ɗoon ka gasiri feewneede. Refti heen ko Annabi Nuuhu ñaagii joommum, o wiyi : caggal ɗuum kaawisaaji njalti e laana kaa, ngam sawtawol haala yalti e makka yimɓe ina keɗii, e wiyde laana kaa : deweteeɗo alaa so wonaa geno, ko kañum woni deweteeɗo gadano e battintooɗo, miin kaaɗoo laana, oon mo joli e am daɗa, oon mo salii jolde e am halkoo. Ko ɗuum annduɓe mbiyi ko geno haalni laana kaa, ngam nde ka haali ɗuum ndee, alaa jiyaaɗo nder makka. Ko ɗum addani ɓe wiyde ko geno haalni laana kaa. Refti heen ko annabi Nuuhu wiyi ɓe : jooni kam, ma a taw on ngoongɗinii ? Ɓe mbiyi mo: eh, ɗum ko ñenngi maa tan ! Caggal ɗuum Geno longini annabi Nuuhu yo taƴono ɓe tikkere, wonande oon goofɗo mi, caggal ɗuum geno waɗii e laana kaa doole tolniiɗe e lebbi jeeɗiɗi wonande laana kaa, ko ndeen geno wiyi : yo o waɗan laana kaa loonde mooftoore ndiyam mbelɗam. Refti ko geno jippinani annabi Nuuhu ñaayre mawnde ɗelkoore waɗnde fooyre no annama naange nih, ngam yeeynoraade nder laana kaa, e kadi ende holla ɓe waktuuji jamma e ñalawma. Refti heen ko annabi Nuuhu sakkitinii joommum ngam hijjoyde joom makko sakkiti mo ɗuum, o fokkiti o yahi Makka, leñol makko ngol nganniyii duppude laana kaa caggal makko. Ko ndeen geno yamiri maleykaaji yo ƴettu laana kaa ɓamta ɗum dow hakkunde leydi e asamaan, etee e nder kaawisaaji geno nde laana kaa ɓamtetee ndee, banndiraaɓe ɓee fof ina ndaara haa ka wirnii gite maɓɓe e kattanɗe geno.
Ine jokki …
Jibril Muusaa Joop


text:
Nguɗu, woni kaaseer, ko ñawu ndonkanaangu, kulɓiniingu, ngu yimɓe njiɗaa hay sowtude innde mum, alla e mum bonde. Wiyeede ina wondi e nguɗu, wayi ko no wiyeede « ko a maayɗo » nii. Ko ɗum addani safrooɓe waɗtude soowde ngu, ndokki ngu inɗe goɗɗe, ko wayi no « tumeur », « néoplasie », « crabe » ekn… Ko ɓuri heewde, ñawɓe nguɗu keewi safrireede ko ko anndiraa hannde « simiyoo » (chimio, dottere «chimiothérapie»).
Nguɗu, woni kaaseer, ko ñawu ndonkanaangu, kulɓiniingu, ngu yimɓe njiɗaa hay sowtude innde mum, alla e mum bonde. Wiyeede ina wondi e nguɗu, wayi ko no wiyeede « ko a maayɗo » nii. Ko ɗum addani safrooɓe waɗtude soowde ngu, ndokki ngu inɗe goɗɗe, ko wayi no « tumeur », « néoplasie », « crabe » ekn… Ko ɓuri heewde, ñawɓe nguɗu keewi safrireede ko ko anndiraa hannde « simiyoo » (chimio, dottere «chimiothérapie»).
Ɗuum woni safaara leɗɗe kaɓooje e ñawanɗe ɗee, dewroowo e ƴiiƴam. Heen sahaaji kadi, ko «rajoteraapi» (radiothérapie), firti huutoraade caafe (caafe X) ngam ‘‘saaynude’’ ñawannde ndee …, walla kadi, heen sahaaji, « hooltaade » walla taƴde ñawannde ndee…
Hay so tawii e ngu hedditii e wonde ñawu kulɓiniingu, eɗen poti anndude wonde sellooɓe e ñawu nguu ina ɓeydoo hitaande kala. Ñawu nguu waɗtii safreede haa sella. To leyɗe hirnaange, ko ɓuri feccere (hedde 60%) ɓe nguɗu heɓtotoo ɓee, ina cafree haa cella ɗeɗew ! Hay so tawii ko safaruuji juutɗi, muusɗi.
Ko ɗum addani opitaal gooto, gooto e ɓurɗi heɓtineede e winndere ndee, biyeteeɗo « opitaal John’s Hopkins » to Baltimoor, e nder dowla Maryland to Dental dowlaaji dentuɗi Amerik, ummanaade naatnude e hakkillaaji yimɓe, aadaaji safaara kesi, tuugiiɗi e ñaamdu. Ngam haa ɓeydo-ɗen anndude ko haaletee ɗoo koo ko huunde fotnde teskeede no feewi, nganndon, e nder duuɓi 17 deggondirɗi, hitaande kala, ooɗoo opitaal arata hoore opitooji Amerik ɓurɗi moƴƴude. Ko idii ɗuum, ooɗoo opitaal wiyatnoo ko simiyoo tan waawi safrude walla sellinde araaɓe nguɗu. Jooni o wiyi on «feere woɗnde ina woodi nde wonaa tan simiyoo ». « Feere ɓurnde yuumtude ngam haɓde e nguɗu, ko waasde rokkude geeƴi (cellules) ñawɗi ɗii, ko ñaami», ɗum woni waasde rokkude ɗum en ñamri ndi hatojini ngam waawde wiltude.
Hol ko geeƴi guɗaaɗi nguuri ?
Suukara : Suukara ko ñamri nguɗu ɓurndi teeŋtude. Waasde ñaamde suukara ina haɗa nguɗu nguura. Gonduɗo e nguɗu ina waawi huutoraade njuumri lekki ngooti puɗoowi to « Nouvelle Zélande » ina wiyee Manuka, walla « melaas » (mélasse), hono siro modduko, tekkuko, ummotoo ko e gawƴe suukara walla betteraaf …
Lamɗam : lamɗam jeyaa ko e geɗe ɗe geeƴi guɗaaɗi katojini. Ɗum noon, araaɓe nguɗu, ina poti woppude ɗum, kuutoroo lamɗameeje puɗi, walla lamɗam geec…
Kosam : kosam ina addana dolirgol yaltinde cebam, nguurnojam geeƴi guɗaaɗi. So neɗɗo ñaamaani kosam, nguɗu ronkat ko ñaami, geeƴi guɗaaɗi ɗii maaya. Oon sahaa, ñawɗo oo ina waawi huutoraade kosam layateeri mbiyeteendi sojaa (lekki mum ɗeɓi nanndude ko e ñewñewol, kono remetee ko e duunde Amerik walla Asi…
Teewu mboɗeewu : Geeƴi nguɗu (cellules cancéreuses) ina mbewa e nokku baɗɗo asid. Teewu mboɗeewu noon ina heewi ɗuum. Ɗum noon, ñaamde liɗɗi walla gertooɗe ɓuri moƴƴude e ñaamde teewu ndammiri walla nagge. Yanti heen kadi teewu ina waɗi ko wiyetee antibiotik koo, walla geɗe goɗɗe ɗe moƴƴaani, haa teeŋti noon e wonduɓe e nguɗu. Teewu ina saɗi dolde ; tee kala ñaamdu ndu dolaaka, heddotoo ko e ɓalndu neɗɗo, ñola toon, wontana ɓalndu tooke.
Kono, banndiraaɓe, ko haalaa dow koo dey weeɓaani rewde : woppude suukara e lamɗam e teewu, hay kosam, ko huunde saɗnde.Won e nokkuuji, so neɗɗo wiyii ina rewa ɗuum, balɗe mum ɓeydoto raɓɓiɗde boom. Maa mbiyaa, hay jokkude e ñaamde ko weli koo, haa nde Alla haaji fof, ɓuri wiyde ina ɗawa hoore mum, ina ‘’wartoo’’ sibu waasde ñaamde.
Hol feere majjum waɗde ?
Ko idii fof, rewde nehdi nguura (régime) puɗi e ndiyam ɓiɗɓe leɗɗe (jus), gawri e gaaluuɗe, e ɓiɗɓe leɗɗe seeɗa, ina aaɓnoo. Tawa ñamri ndefaandi ndii, mbaɗndi ñewbe, ɓurataa joyaɓal ñaamdu mum. Waɗi noon ko ndiyam sewo-sewo kecco ina weeɓi dolde, tee, e nder hojomaaji 15 tawata ko nguura kaa yettiima ɓalndu fof, wona e wiltinde kette e geeƴi celluɗi. Ko ɗum tagi, etaade e teddinde yarde ndiyam sewo-sewo kecco e ñaamde sewo-sewo haa heewa, fotde laabi 2 haa 3 e nder ñalawma, ko huunde moƴƴere sanne.
Reentaade kafe, e sokkolaa sibu ina heewi kafeyiin. Warqa kecco (warqa mbaɗirten ataaye oo ina jeyaa heen) ina moƴƴi e gonduɗo e nguɗu. Joom mum teddina ndiyam ciggaɗam, reenoo ndiyam mbiyeteeɗam «eau distillée».
Famɗikinaade e teewu ina addana nguru kuuriinu e geeƴi guɗaaɗi ɗii yaawde ñaamtaade, wallita kaɓtorɗi neɗɗo warde ɗiin geeƴi ñawɗi.
Ina woodi geɗe goɗɗe ballitooje kaɓtorɗi ɓalndu, ko wayi no geɗe kaɗooje koomndi (oxydes) e witaaminuuji (yeru witaamiin E) e nebameeje liɗɗi ekn… ina mballita ɓalndu seertude e geeƴi maayɗi walla ñawɗi…
Hoto njejjiten, walla ngannden, kaaseer ko ñawu kaɓtorteengu ɓernde e ɓalndu e hakkille fof. Tiiɗnude ɓernde mum, waasa mesaade, softa, ina wallita e haɓaade ñawu nguu. Mettere ƴiiƴam ina addana ñawu nguu ɓeydaade heɓindaande ɓalndu ñawɗo oo. Wonde belɗo, moƴƴinɗo jikke, ina moƴƴi e cellal. Yantinee heen weytaade e weltinde ɓernde mum.
Geeƴi nguɗu cuusaa henndu. Ɗum noon, softikinaade e foofde foofaandu lugguru okiseen (henndu) ina moƴƴi e ñawɗo oo.
Ko noon kadi, reentaade geɗe garooje ɗee ko huunde himmunde, ko wayi butelaaji ndiyam baɗaaɗi e konselateer ; walla geɗe gollorɗe walla jarduɗe maa dottorɗe e nder fuuruuji mikroo onndo (micro-ondes). Geɗe baaɗe no joksiin (dioxines) ina ngadda nguɗu enɗi, ɗum noon, reentaade waɗde butelaaji ndiyam dalli nder filsideer, sibu eɗi njaltina joksiin posnoowo ndiyam.
Ko ɓooyaani koo, doktoor Edward Fujimoto reentinii yimɓe waɗde geɗe palastik e nder mikroo onndo, haa teeŋti noon e ñamri neenndi. Sibu, e wiyde makko, ko neeni e nguleeki keewki so kawrii e palastik, ɗuum ina naatna joksiin nder ñamri, ɗum noon e nder ɓalli men. O wasiyii huutoraade Pirekse (Pyrex) walla seraamik (kaake peewniraaɗe leydi cumaandi, gila e hollalde haa e sifaaji goɗɗi leydi) ngam wulnude ñamri.
Fulo : Bookara Aamadu
Ƴoogirde : internet
https://docs.google.com/presentation/d/1bXHr5lP1rQwz9d2u45GcUzolLIqzrpwnFS8FqXsYUcg/edit#slide=id.g2efe785d_0_144


text:
Duuɓi sappo e go’o caggal ko Murtuɗo maayi haa jooni defte makko muulaaka.
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar. O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.Jokku taro


text:
Koorka keefeero e kaangaaɗo :
Koorka ko e dewe Alla jeyaa. Ndeke kaangaado e keefeero mbaawaa wiyeede yo koor ngam ŋakkere kellefuya e ŋakkere diine.
Fawaade e hadiis Aliw yoo mbelemma won e makko (MAWM) o wiyi : hono Annabi, mo jam e kisal ngoni e mum (JKM) oo wiyi : tato ɓeen ko yaafaabe : kaangaaɗo haa sella; ɗaaniiɗo haa fina; cukalel haa waɗta hoyɗitaade, haa ngel hellifee. Naniraa ɗum ko Ahmadu, Abuu Daawuda e Tirmisiyyu.
Koorka keefeero e kaangaaɗo :
Koorka ko e dewe Alla jeyaa. Ndeke kaangaado e keefeero mbaawaa wiyeede yo koor ngam ŋakkere kellefuya e ŋakkere diine.
Fawaade e hadiis Aliw yoo mbelemma won e makko (MAWM) o wiyi : hono Annabi, mo jam e kisal ngoni e mum (JKM) oo wiyi : tato ɓeen ko yaafaabe : kaangaaɗo haa sella; ɗaaniiɗo haa fina; cukalel haa waɗta hoyɗitaade, haa ngel hellifee. Naniraa ɗum ko Ahmadu, Abuu Daawuda e Tirmisiyyu.
Koorka cukalel : ina anndaa cukalel fotaani hoorde kono tan jinnaaɓe mum ina poti yamirde ɗum yo hoor, ngam etaade jannginde ngel koorka gila e cukaagu, so engel waawi, engel hattani, ngel jokka fawaade e haala Rabiyya Bintu mo-Awwaji ɗo wiyi : “nelaaɗo Alla (JKM) oo neliino Sabiihata Asuraa to gure Ansaar en, wonde kala battinnooɗo hoorde yo timmin koorka mum, kala battinnooɗo taƴde yo yoɓ balɗe mum ɗe rewetenoo ɗee. E oon saanga nde min nani ɗum, a min koora, min njamira kadi ɓiɗkon amen yo koor, kala heen keyduɗo woyani ñaamde, min ndokka ɗum ko ñaami, oon mo woyanaani ñaamde noon, jokka koorka mum.” O wiyi : “so min njahiino to jamaa, min nawora sukaaɓe ɓee, min ndokka ɓe ɓiɗɓe takaɓɓe peewniraaɗe leeɓi, kon ngona e fijirde ɗum haa kumtaari yonta.” Naniraa dum ko Bukhariyyu e Muslim
Hol mo newnanaa taƴde ina waɗɗii e mum ñamninde miskiino ?
Newnanaa ɗum ko nayeejo debbo e gorko e ñawɗo gannduɗo ñaw mum sellataa. E jom golle en tawa golle ɗee ko golle ɓurɗe muusde, tawa ina anndaa so o woppii golle ɗee tan o alaa no o wuurdi, so o hoorii kadi ina waɗana mo lor ɓurtuɗo. Oon ina foti waɗde lehel miskiino ñalnde kala nde o fini, ɗuum ina wayino o hoorii so tawi o waɗii noon haa lewru nduu maayi. Ñawɗo oo ne so cafroowo anndinii ɗum wonde ñawu ngu wonndi ngu sellataa, oon ne kadi ina foti yaltinde lehel miskiino ñalnde kala haa lewru koorka nduu maaya. Lehel miskiino noon anndube diina ɓee mbiyi ko nokkannde juuɗe ɗiɗi; ɗuum noon ina waawi wonde liibaar gawri walla tamarooje walla kala ko ine ñaamee tawa ɓetete peesee. So cakkatooɗo yiɗii kadi ina waawi waɗde muudo walla ko ɓuri ɗuum. Ina ɓura heewde tan ina ɓura moƴƴude, alaa ɗo dottaa. Araani e sunna ɗo ɗum dottaa. Kono Ibnu Abbaas wiyi : “mawɗo nayeejo gorko e debbo ina mbaawi waasde hoorde tawa subaka kala ina ñammina miskiino, njoɓataa koorka kaa”. Naniraama Bukhariyu e iidaay : hono Ibnu Abbaas (MAWM). Ina janngaa e Quraana : “wonande ɓeen hattanɓe lehel miskiino”, ɗum woni ko simoore Nagge, kaawise 185
Ibnu Abbaas wiyi : “ɗumɗoo ko toɗɗii koo ina heewi, ko wayi no ɓeeɗoo : nayeejo gorko e debbo, ganndaaɗo ñawu mum sellataa; jom golle en muusɗe kaaɗdi muusgol tawa hitaande ndee fof ngalaa golle goɗɗe ko ina wuurna eum en so wonaa ɗe njogii ɗee; saaysaayeeɓe sokaaɓe e kasooji kaaɗdi nguurndam mum en e wonndude e gollineede; sowiiɓe ɓe cellaani ina kuli ngam daɗndude pittaali mum en ; muuyninooɓe ɓe keewaani kosam ngam wuurnude tigguuji mum en ngalaa kadi jawdi ko ina keɓiraa kosam ngam wuurnirde ɓiɓɓe mum en.
Ɓeeɗoo jangtaaɓe fof ina poti waɗde lehel miskiino tawa njoɓataa koorka kaa to bannge ibnu Umar, kono laawol Maalik e Ibnu Hasme mbiyi ko nayeejo gorko e debbo potaani waɗde lehel miskiino etee njoɓataa.
Newnanaaɓe taƴde ina waɗɗii e mum en yoɓde :
Ina aamnoo e ñawɗo ganndaaɗo ñawu mum ina sella e ɗanniiɗo so geɗe mum en ngasii, yoɓde ko ndewetenoo, faawaade e haala Alla toowɗo oo, ɗo wiyi : “oon mo laatii ko ñawɗo walla woni ko e ɗanngal yo o limtoy ɗum e nder balɗe goɗɗe”. Naniraa dum ko Ahmadu e Abuu daawuud e Bayhaqiyyu, e tuugnorde sellunde. Hono biyeteeɗo Muwaaji, e nder yeewtere mum wiyi : “Alla toowɗo oo farlinii koorka e dow Annabi mo jam e kisal ngoni e dow mum oo, o jippini : “eehey mon goongɗinɓe ! Waɗɗinaama e dow mon koorka honono waɗɗiniranoo e dow adiinooɓe on, mbele oɗon kula Alla”. Simoore Baqara : kaawise 185.
Kala ñawu ina aamninaa heen taƴde hay sinno ko ñiire muusoore walla segene. Ɗum noon ko laawol Bukaariyyu o wiyi : “so tawii neɗɗo heyɗii haa hulii ina halkoo heen, ina aaɓnoo o taƴa fawaade ko o jooɗiiɗo”, ɗum firti ko so tawii neɗɗo o woni ko e nokku gooto o ɗannaaki. Ngam Alla wiyi : “hoto mbaree pittaali mon, laatiima Alla ko juurmotooɗo on”. Woni ko to simoore nisaayi kaawise (29). Alla kadi wiyi : “o waɗaani e dow mon e nder diina hee ɓiɗtere”. Simoore hajju : kaawise 78.
Hono Abii Saayidu Elkhudiriyu (MAWM) o wiyi : “laatiima a min kaɓetenoo wonndude e Nelaaɗo Alla (JKM) e nder lewru Ramadaan ina e amen hoorɓe, ina e amen kadi ɓe kooraani, hay gooto e amen towtoyaani goɗɗo oo, fawii tan ko kala e amen jogiiɗo semmbe ngam hoorde kala e amen lohɗo taƴa. Koorka noon no tawri neɗɗo fof ɓeydad ɗuum, so tawii neɗɗo ina selli ɓeyda cellal mum, so tawii neɗɗo ina ñawi ɓeyda ñawu mum.” Abii sayiid kadi wiyi : “min ɗanniima a min ngonndi e nelaaɗo (JKM) fayde Makka etee amin koori. O wiyi : min njippii e nder galle gooto, Nelaaɗo wiyi min “nganndee on ɓattiima gaño mon, ɓuri badtaade on ko taƴde, tawa laatiima ko min newnanaaɓe oon mo welaa hoora, oon mo welaa taƴa; won e amen taƴnooɓe, caggal ɗuum, min ngari kadi min njippii galle goɗɗo, o wiyi : jooni on mbattidii e añɓe mon, ɗum noon taƴee!” Min taƴi caggal ɗuum nde min ɓenni ɗoon min koori minen e Nelaaɗo Alla fof e nder ɗanngal ngal.” Naniraa dum ko Amadu e Abuu daawuda
Mo waɗɗii e mum waasde hoorde, waɗɗii e mum en joɓgol ?
Anndu fiqhu fof kawrii jiyɗo jibinirgol e jiyɗo ella fof ina poti taƴde, ina poti yoɓde ngam ko Alla haɗi ɓe hoorde, koorka maɓɓe sellataa kono noon so ɓe ceerti heen eɓe poti yoɓde ko faatorii ɓe koo. Ngam naniraama Bukhariyu e Muslim fawaade e Aysata (MAWM) o wiyi : “min laatinooma a min piilotonoo e yonta nelaaɗo mo jam e kisal ngoni e dow mum oo (JKM) , min njamiree yo min njoɓ koorka kaa, kono min njoɓataa njuulu nguu.
Ñalɗi kaɗaaɗi hooreede :
Arii e nder hadiis laɓɓitinɗo ɗiin ñalɗi kaɗaaɗi :
Anndube diina ɓee ina kawri kaɗegol hoorde e nder ñalɗi juulde, ɗuum noon ko juulɗeeli ɗii fof. Ɓuri teeŋtude noon ko juulde taaske e juulde koorka, so yiɗii noon koorka ko farilla walla ko yarlitaare, fawaade e konngol Umar (mo mbelemma Alla won e mum) hono nelaaɗo Alla (JKM) oo haɗii koorka ɗiin ɗoon ñalɗi ɗiɗi. Ngam o wiyi : “juulde ndee ko juulde mon onon muslimiina en, ko fayti e juulde taaske kadi ko ñalɗi ñaamee njaree kirson layyaaji mon, ñaamon heen haa mbelto-ɗon”. Naniraa ɗum ko Aamadu e nayo ɓee fof.
Kaɗegol koorka e ñalɗi tasriiki
Ɗum firti ko e nder balɗe tati dew ɗe e juulde taaske ɗee, kooretaake wonan de hajjooɓe, hay mo hajjaani nii fotaani hoorde ɗe : waɗi noon ko ɗi ñaldi ñaamde e yarde. E ko naniraa Abuu Hurayrata : hono nelaaɗo Alla (JKM) oo neliino Abdallaahi Bun Hujayfata to Mina ngam wiyde ɓe hoto ɓe koor e nder ɗeen balɗe, ɗum woni ñalɗi juulde, ngam ko ɗi ñalɗi ñaamgol e jargol. Koorka waawaa heƴde e nder heen so wonaa siftorde geɗe Alla. Naniraa ko Aamadu e tuugnorde moƴƴere. Naniraama Dabaraaniya e Ibnu Abbaas yo mbelemma Alla won e maɓɓe : hono nelaaɗo Alla (JKM) oo neliino jeeynoowo : yo yeeynu hoto hay gooto hoor e nder balɗe juulde ndee, ngam ko ɗe balɗe ñaamde e yarde e lelodaade e rewɓe mum en. Kono saahibi biyeteeɗo Nisaayi oo wiyi so neɗɗo koko takkunoo ma hoor e ɗiin ñalɗi, ɗum hawrii e ñalnde juulde, ɗuum so wayii noon alaa e sago o hoora ñalnde heen hay sinno hawrii e juulde ngam takkere nde o takkadnoo Alla ndee ɓuri juulde ndee heewde to bannge makko, kanko koorɗo oo, wonande heddiiɓe ɓee podaano ina koora ɓee kam yo njokku mbelemmaaji mum en. Ɗumɗoo ko jangtaa ɗoo koo, alaa luural to bannge Anndube diina…
Ina jokki
Jibi Muusaa Joop